				|

		52011SC0803

			Σύσταση ΣΥΣΤΑΣΗΣ ΤΟΥ ΣΥΜΒΟΥΛΙΟΥ σχετικά με το εθνικό πρόγραμμα μεταρρυθμίσεων της Κύπρου για το 2011και την έκδοση γνώμης του Συμβουλίουσχετικά με το επικαιροποιημένο πρόγραμμα σταθερότητας της Κύπρου, 2011-2014 /* SEC/2011/0803 τελικό */

			   	Σύσταση
ΣΥΣΤΑΣΗΣ
ΤΟΥ ΣΥΜΒΟΥΛΙΟΥ
σχετικά
με το εθνικό
πρόγραμμα
μεταρρυθμίσεων
της Κύπρου για
το 2011
και την έκδοση
γνώμης του
Συμβουλίου
σχετικά με το
επικαιροποιημένο
πρόγραμμα
σταθερότητας
της Κύπρου, 2011-2014
ΤΟ
ΣΥΜΒΟΥΛΙΟ ΤΗΣ
ΕΥΡΩΠΑΪΚΗΣ
ΕΝΩΣΗΣ,
Έχοντας
υπόψη τη
συνθήκη για τη
λειτουργία της
Ευρωπαϊκής
Ένωσης, και
ιδίως το άρθρο 121
παράγραφος 2 και
το άρθρο 148
παράγραφος 4,
Έχοντας
υπόψη τον
κανονισμό (ΕΚ)
αριθ. 1466/97 του
Συμβουλίου,
της 7ης Ιουλίου
1997, για την
ενίσχυση της
εποπτείας της
δημοσιονομικής
κατάστασης και
την εποπτεία
και το συντονισμό
των
οικονομικών
πολιτικών[1],
και ιδίως το
άρθρο 5
παράγραφος 3,
Έχοντας
υπόψη τη
σύσταση της
Ευρωπαϊκής
Επιτροπής[2],
Έχοντας
υπόψη τα
συμπεράσματα
του Ευρωπαϊκού
Συμβουλίου,
Έχοντας
υπόψη τη γνώμη
της Επιτροπής
Απασχόλησης,
Μετά από
διαβούλευση με
την Οικονομική
και Δημοσιονομική
Επιτροπή,
Εκτιμώντας
τα ακόλουθα:
(1)
Στις 26
Μαρτίου 2010, το
Ευρωπαϊκό
Συμβούλιο
συμφώνησε με
την πρόταση
της Ευρωπαϊκής
Επιτροπής για
την δρομολόγηση
της
στρατηγικής
για την Ευρώπη
2020, μιας νέας
στρατηγικής
για την
ανάπτυξη και την
απασχόληση, η
οποία,
βασιζόμενη στο
μεγαλύτερο
συντονισμό των
οικονομικών
πολιτικών, θα
εστιαστεί σε
νευραλγικούς
τομείς στους
οποίους απαιτείται
δράση ώστε να
ενισχυθεί το
δυναμικό
διατηρήσιμης
ανάπτυξης και
ανταγωνιστικότητας
της Ευρώπης.
(2)
Στις 13
Ιουλίου 2010, το
Συμβούλιο
εξέδωσε
σύσταση σχετικά
με τους
γενικούς
προσανατολισμούς
της οικονομικής
πολιτικής των
κρατών μελών
και της Ένωσης
(2010 έως 2014) και στις 21
Οκτωβρίου 2010
εξέδωσε
απόφαση σχετικά
με τις
κατευθυντήριες
γραμμές των
πολιτικών
απασχόλησης
των κρατών
μελών[3], οι
οποίες από
κοινού
αποτελούν τις
«ολοκληρωμένες
κατευθυντήριες
γραμμές». Τα
κράτη μέλη
καλούνταν να
λαμβάνουν τις
ολοκληρωμένες
κατευθυντήριες
γραμμές υπόψη
στις εθνικές
οικονομικές
πολιτικές και
πολιτικές
απασχόλησης.
(3)
Στις 12
Ιανουαρίου 2011 η
Επιτροπή
εξέδωσε την
πρώτη Ετήσια
Επισκόπηση
Ανάπτυξης, η
οποία
σηματοδοτεί την
έναρξη ενός
νέου κύκλου
οικονομικής
διακυβέρνησης
στην ΕΕ και του
πρώτου
Ευρωπαϊκού
Εξαμήνου εκ
των προτέρων
και
ολοκληρωμένου
συντονισμού
πολιτικής, το οποίο
εντάσσεται στη
στρατηγική
«Ευρώπη 2020».
(4)
Στις 25
Μαρτίου 2011, το
Ευρωπαϊκό
Συμβούλιο
προσυπέγραψε
τις
προτεραιότητες
για τη
δημοσιονομική
εξυγίανση και
τη διαρθρωτική
μεταρρύθμιση
(σύμφωνα με τα
συμπεράσματα
του Συμβουλίου
της 15ης
Φεβρουαρίου
και της 7ης
Μαρτίου 2011 και
κατόπιν της
Ετήσιας
Επισκόπησης
της Ανάπτυξης
που εκπόνησε η
Επιτροπή).
Τόνισε ότι
πρέπει να
δοθεί
προτεραιότητα
στην αποκατάσταση
υγιών
προϋπολογισμών
και στη
διατηρησιμότητα
των δημόσιων
οικονομικών,
στη μείωση της
ανεργίας μέσω
μεταρρυθμίσεων
της αγοράς
εργασίας και
στην καταβολή
νέων
προσπαθειών
για την
ενίσχυση της
οικονομικής
μεγέθυνσης.
Ζήτησε από τα
κράτη μέλη να
ενσωματώσουν
αυτές τις
προτεραιότητες
σε συγκεκριμένα
μέτρα που θα
ενταχθούν στα
αντίστοιχά
τους
προγράμματα
σταθερότητας ή
σύγκλισης και
στα εθνικά
τους προγράμματα
μεταρρυθμίσεων.
(5)
Στις 25
Μαρτίου 2011, το
Ευρωπαϊκό
Συμβούλιο
κάλεσε επίσης
τα κράτη μέλη
που
συμμετέχουν
στο Σύμφωνο για
το Ευρώ + να
υποβάλουν
εγκαίρως τις
δεσμεύσεις
τους,
προκειμένου να
περιληφθούν στα
δικά τους
προγράμματα
σταθερότητας ή
σύγκλισης και
στα εθνικά
τους
προγράμματα
μεταρρυθμίσεων.

(6)
Στις 6
Μαΐου 2011, η
Κύπρος υπέβαλε
το εθνικό της
πρόγραμμα
μεταρρυθμίσεων
και στις 7 Μαΐου
2011 το επικαιροποιημένο
πρόγραμμα
σταθερότητας
που καλύπτει
την περίοδο 2010-2014.
Για να ληφθεί
υπόψη η
αλληλεξάρτησή
τους, τα δύο
προγράμματα
αξιολογήθηκαν
ταυτόχρονα.
(7)
Η
κυπριακή
οικονομία
ανακάμπτει
ελαφρά, αφού
υπέστη την
πρώτη
οικονομική
συρρίκνωση των
τελευταίων 35 ετών
το 2009, έτος κατά
το οποίο το
πραγματικό ΑΕΠ
μειώθηκε κατά 1,7%.
Η αγορά
εργασίας
επλήγη από την
ύφεση, καθόσον
η ανεργία
έφτασε το 6,5 % το 2010.
Τα δημόσια
οικονομικά
επιδεινώθηκαν
επίσης. Από
πλεονασματικός,
ο
προϋπολογισμός
της γενικής
κυβέρνησης εμφάνισε
έλλειμμα 6 % του
ΑΕΠ το 2009,
οφειλόμενο σε
αυτόματους
σταθεροποιητές,
σε
δημοσιονομικά
μέτρα τόνωσης
που
εφαρμόστηκαν
κατά
διακριτική
ευχέρεια για
την ανάσχεση
της κάμψης της
οικονομίας, καθώς
και σε μάλλον
έντονα
αποτελέσματα
της μείωσης
της φορολογικής
συνιστώσας στο
μοντέλο της
ανάπτυξης. Το 2010 η
οικονομική
δραστηριότητα
βελτιώθηκε
ελαφρά με
μεγέθυνση 1 %,
οφειλόμενη
κυρίως σε
αύξηση των αποθεμάτων,
μετά τη μεγάλη
μείωσή τους
κατά το 2009, παράλληλα
με την ήπια
άνοδο της
ιδιωτικής
κατανάλωσης. Η
βελτίωση των
οικονομικών
προοπτικών
αναμένεται να
ωφελήσει την
αγορά
εργασίας, η
απασχόληση προβλέπεται
να ανακάμψει
ελαφρά, ενώ η
ανεργία θα μειωθεί
σταδιακά σε
σχέση με το
ανώτατο σημείο
στο οποίο
βρέθηκε στο
τέλος του 2010.
(8)
Βασιζόμενο
στην αξιολόγηση
του
επικαιροποιημένου
προγράμματος
σταθερότητας
σύμφωνα με τον
κανονισμό (ΕΚ)
αριθ. 1466/97, το Συμβούλιο
είναι της
γνώμης ότι το
μακροοικονομικό
σενάριο στο
οποίο
στηρίζονται οι
προβλέψεις του
προϋπολογισμού
είναι
ρεαλιστικό
μέχρι το 2012, αλλά
υπερβολικά
ευνοϊκό
μετέπειτα,
όπως
αξιολογείται
σε σύγκριση με
την εαρινή
πρόβλεψη των
υπηρεσιών της
Επιτροπής για
το 2011. Το
πρόγραμμα
σταθερότητας
αποσκοπεί στη
μείωση του
δημοσιονομικού
ελλείμματος σε
4 % του ΑΕΠ το 2011 και
σε 2,6 % το 2012,
σύμφωνα με τις
συστάσεις του
Συμβουλίου,
και στη
συνέχεια στη
συνέχιση της
εξυγίανσης. Το
πρόγραμμα
προβλέπει ότι ο
δείκτης χρέους
θα κορυφωθεί
το 2012 και θα
μειωθεί στη
συνέχεια. Η
μέση ετήσια
βελτίωση του
διαρθρωτικού
ισοζυγίου για
την περίοδο 2011-12
είναι ίση με 1,5 %
του ΑΕΠ,
σύμφωνα με τις
συστάσεις του
Συμβουλίου. Ωστόσο,
η διαρθρωτική
βελτίωση
προβλέπεται
ότι θα
υπολείπεται
των απαιτήσεων
του συμφώνου
σταθερότητας
και ανάπτυξης
τόσο για το 2013
όσο και για το 2014.
Ο
μεσοπρόθεσμος
δημοσιονομικός
στόχος (ΜΔΣ), ο οποίος
επιβεβαιώνεται
ότι είναι η
ισοσκέλιση του
προϋπολογισμού
σε
διαρθρωτικούς
όρους, δεν θα
επιτευχθεί
εντός της
περιόδου του
προγράμματος.
Ενώ η
προβλεπόμενη
συνολική
προσαρμογή
βασίζεται στη
συγκράτηση των
δαπανών, τα
περισσότερα
μέτρα του 2011
αφορούν την
πλευρά των
εσόδων. Γενικά,
υπάρχουν
κίνδυνοι υπερεκτίμησης
στην πορεία
εξυγίανσης που
καθορίζεται
στο πρόγραμμα,
συνδεόμενοι με
τη συνεχιζόμενη
επανεξισορρόπηση
προς ένα
μοντέλο
ανάπτυξης με
λιγότερα
φορολογικά
έσοδα, με την
πρακτική της
έγκρισης συμπληρωματικών
προϋπολογισμών
στη διάρκεια
του έτους και
με την έγκαιρη
εφαρμογή
μέτρων που δεν
έχουν ακόμη
συμφωνηθεί με
τους
κοινωνικούς
εταίρους και
άλλων μέτρων
που δεν έχουν
ακόμη
προσδιοριστεί
(π.χ. συγκράτηση
των τρεχουσών
δαπανών).
Ενόψει των
κινδύνων αυτών,
ενδέχεται να
χρειαστεί η
λήψη πρόσθετων
μέτρων, εάν οι
μακροοικονομικές
ή οι
δημοσιονομικές
εξελίξεις
αποδειχθούν
δυσμενέστερες
από τις προσδοκώμενες.

(9)
Παρά τη
μείωση σε
περίπου 9 % του
ΑΕΠ το 2010, το
έλλειμμα του
ισοζυγίου
τρεχουσών
συναλλαγών είναι
ακόμη υψηλό
και ενδέχεται
να περιορίσει
την οικονομική
ανάπτυξη
μεσοπρόθεσμα.
Τα υψηλά έξοδα
του δημόσιου
τομέα
χρειάζεται να
χρηματοδοτηθούν
είτε μέσω
εξωτερικού
δανεισμού είτε
μέσω υψηλότερης
εγχώριας
ιδιωτικής
αποταμίευσης.
Στη δεύτερη
περίπτωση το αποτέλεσμα
θα είναι η
μικρότερη
αύξηση της
παραγωγής λόγω
της εκτόπισης
της ιδιωτικής
κατανάλωσης ή
των ιδιωτικών
επενδύσεων.
Μεσοπρόθεσμα,
το έλλειμμα θα
εξακολουθήσει
να
βελτιώνεται,
αλλά με αργό
ρυθμό. Στις 13
Ιουλίου 2010, στο
πλαίσιο της
διαδικασίας υπερβολικού
ελλείμματος,
το Συμβούλιο
συνέστησε στις
κυπριακές
αρχές να
ενισχύσουν
επίσης τον δεσμευτικό
χαρακτήρα του
μεσοπρόθεσμου
δημοσιονομικού
πλαισίου.
Μέχρι στιγμής,
δεν έχει
αναφερθεί
καμία πρόοδος.
Σύμφωνα με το
πρόγραμμα
σταθερότητας,
το μεσοπρόθεσμο
δημοσιονομικό
πλαίσιο
πρόκειται να
εφαρμοστεί
πλήρως από το
οικονομικό
έτος 2014 και εξής,
και όχι από το 2012,
όπως
αναμενόταν
μέχρι
πρόσφατα. Κατά
συνέπεια, ο
αντίκτυπός του
θα γίνει
αισθητός μόνο
μεσοπρόθεσμα.
Η έγκαιρη
εφαρμογή του
νέου πλαισίου
είναι
σημαντική για
την επιτυχή
και διαρκή
εξυγίανση των
δημόσιων
οικονομικών.
(10)
Ο
τραπεζικός
τομέας
αντιμετώπισε
ικανοποιητικά
την παγκόσμια
χρηματοπιστωτική
κρίση και την κρίση
του κρατικού
χρέους της
ζώνης του ευρώ,
χωρίς να
χρειαστεί
κυβερνητική
παρέμβαση. Ωστόσο,
με ενεργητικό
μεγαλύτερο από
το εξαπλάσιο
του ΑΕΠ, αν
εξαιρεθούν οι
θυγατρικές και
τα υποκαταστήματα
αλλοδαπών
τραπεζών, και
από το δεκαπλάσιο
του ΑΕΠ, αν
συμπεριληφθούν,
ο τομέας αυτός
είναι μεγάλος
σε σχέση με την
οικονομία.
Επιπλέον, παρουσιάζει
σχετική
συγκέντρωση,
καθόσον στην
αγορά κυριαρχούν
τρεις εγχώριοι
όμιλοι που
κατέχουν
περίπου 55 % του
συνολικού
ενοποιημένου
τραπεζικού
ενεργητικού,
με εξαίρεση
τις
συνεταιριστικές
τράπεζες. Οι
συνεχιζόμενοι
κίνδυνοι στις
διεθνείς
χρηματοοικονομικές
αγορές
απαιτούν να
συνεχιστεί η
συντηρητική
διαχείριση του
ισολογισμού
και η συνετή
εποπτεία.
Υπάρχουν δύο
διαφορετικές
εποπτικές
αρχές: η
Κεντρική Τράπεζα
της Κύπρου για
τις εμπορικές
τράπεζες και η
Υπηρεσία
Εποπτείας και
Ανάπτυξης
Συνεργατικών
Εταιρειών (ΥΕΑΣΕ)
για τα
συνεταιριστικά
πιστωτικά
ιδρύματα. Παρά
τη σύσταση του
ΔΝΤ να υπάρχει
ενιαία
εποπτική αρχή
για τράπεζες
και
συνεταιριστικά
πιστωτικά ιδρύματα,
δεν έχει
σημειωθεί
πρόοδος στο
θέμα αυτό.
(11)
Ο
προβλεπόμενος
μακροπρόθεσμος
δημοσιονομικός
αντίκτυπος της
δημογραφικής
γήρανσης είναι
πολύ πάνω από
τον μέσο όρο
της ΕΕ κυρίως
εξαιτίας της
σχετικά μεγάλης
αύξησης των
συνταξιοδοτικών
δαπανών ως
ποσοστού του
ΑΕΠ κατά τις
επόμενες
δεκαετίες. Τον
Απρίλιο του 2009
τέθηκε σε
εφαρμογή
μεταρρύθμιση
του συνταξιοδοτικού
συστήματος.
Αφορά κυρίως
την πλευρά των
εσόδων και θα
επιβραδύνει
ελαφρά και
μόνο την
αύξηση των
συνταξιοδοτικών
δαπανών. Η
πρόοδος της
μεταρρύθμισης
της
ιατροφαρμακευτικής
περίθαλψης, η
οποία
αποσκοπεί στον
περιορισμό της
προβλεπόμενης
αύξησης των
δαπανών μέσω
της
δημιουργίας
εθνικού
συστήματος
υγείας και της
μετατροπής των
δημόσιων
νοσοκομείων σε
αυτόνομες
μονάδες, ήταν
ιδιαίτερα
περιορισμένη.
(12)
Η ανά
εξάμηνο
αυτόματη
προσαρμογή του
τιμαριθμικού
επιδόματος (COLA)
συνδέεται
ευθέως με τη
μέση ποσοστιαία
μεταβολή του
δείκτη τιμών
καταναλωτή
(ΔΤΚ) στη διάρκεια
των τελευταίων
έξι μηνών σε
σύγκριση με
τους προηγούμενους
έξι μήνες.
Χαίρει ισχυρής
υποστήριξης
από τους
κοινωνικούς
εταίρους και
παρέμεινε μη
διαπραγματεύσιμο
ζήτημα στη
διάρκεια της
διαδικασίας
συλλογικών
διαπραγματεύσεων.
Ωστόσο, η
ομοιόμορφη
εφαρμογή του
δεν επιτρέπει
στους μισθούς
να αντανακλούν
τις διαφορές
παραγωγικότητας
μεταξύ τομέων. Οι
αδυναμίες του COLA
είναι, πρώτον,
ότι οι μισθοί
συνδέονται
μόνο με τις
τιμές των
προϊόντων και
όχι με τα κέρδη
παραγωγικότητας.
Δεύτερον,
εκείνοι που
επωφελούνται
περισσότερο
από το σύστημα
αυτό είναι
εκείνοι που
έχουν τα
υψηλότερα
εισοδήματα (το 70 %
των οποίων
έχει
τιμαριθμικά
αναπροσαρμοζόμενους
μισθούς μέσω
του COLA), ενώ η
πλειονότητα
των
χαμηλόμισθων
(π.χ. ανειδίκευτοι
εργάτες) δεν
καλύπτεται
(μόνο το 6 % δικαιούται
τιμαριθμικής
αναπροσαρμογής
μέσω του COLA).
Τρίτον, το COLA
έχει επίσης
σημαντική
επίπτωση στα δημόσια
οικονομικά,
δεδομένου ότι,
πέραν των
ημερομίσθιων
και των μισθών,
αποτελεί
επίσης
αναπόσπαστο
τμήμα των
συντάξεων,
επιδομάτων και
λοιπών παροχών.
(13)
Ενώ η
συμμετοχή στην
αγορά εργασίας
της Κύπρου είναι
υψηλότερη από
τον μέσο όρο
της ΕΕ, η αγορά
εργασίας
εμφανίζει
έντονες
ανισορροπίες
μεταξύ των δύο
φύλων. Τα
χάσματα
απασχόλησης
μεταξύ των δύο φύλων,
το κόστος και η
διαθεσιμότητα
των
εγκαταστάσεων
παιδικής
μέριμνας
(συμπεριλαμβανομένης
της γεωγραφικής
θέσης και της
εγγύτητας προς
τους χώρους
εργασίας), η
σπάνις
ελαστικών
μορφών
απασχόλησης
και το σταθερά
μεγάλο χάσμα
μεταξύ των
αμοιβών ανδρών
και γυναικών
αναγνωρίζονται
από το ΕΠΜ ως
σημαντικά εμπόδια
για την
απασχόληση και
την ανάπτυξη. Ενώ το
ποσοστό της
συμμετοχής στη
δευτεροβάθμια και
στην
πανεπιστημιακή
εκπαίδευση
στην Κύπρο είναι
υψηλό, η
επαγγελματική
εκπαίδευση και
κατάρτιση δεν
φαίνεται να αποτελεί
ελκυστική
επιλογή. Η
υψηλή ανεργία
των νέων,
συνδυαζόμενη
με την υψηλή
αναλογία
ατόμων υψηλού
μορφωτικού
επιπέδου στη
συνολική
ανεργία, αποτελεί
ένδειξη ότι
υπάρχει
σημαντική
αναντιστοιχία
δεξιοτήτων
στην κυπριακή
οικονομία. Η
συμμετοχή,
επίσης, στη δια
βίου μάθηση
είναι χαμηλή
για μια χώρα
που διαθέτει
εν γένει καλό
εκπαιδευτικό
επίπεδο, ιδίως
για ορισμένες
ομάδες
(εργαζόμενους
χαμηλού επιπέδου
προσόντων,
μεγαλύτερης
ηλικίας και
ανέργους). Για
την
αντιμετώπιση
των
προβλημάτων
αυτών, το ΕΠΜ
προβλέπει την
ίδρυση μιας
σειράς νέων
μεταδευτεροβάθμιων
ιδρυμάτων
επαγγελματικής
εκπαίδευσης
και κατάρτισης
από το 2012-2013 και
εξής. Υπάρχουν
επίσης σχέδια
καθιέρωσης του
νέου
συστήματος
μαθητείας κατά
το ίδιο
ακαδημαϊκό
έτος. Γενικά,
ο στρατηγικός
στόχος της χώρας
για μετάβαση
από χαμηλής σε
υψηλής
παραγωγικότητας
θέσεις
απασχόλησης θα
ωφεληθεί σε
μεγάλο βαθμό
από τον
αναπροσανατολισμό
του συστήματος
εκπαίδευσης
και κατάρτισης
για τη
βελτίωση του μείγματος
δεξιοτήτων,
ώστε να
αντιστοιχεί
στη ζήτηση της
αγοράς εργασίας.
(14)
Η Κύπρος
θέσπισε γενικό
νόμο για τη
μεταφορά στο εσωτερικό
δίκαιο της
οδηγίας για
τις υπηρεσίες
τον Ιούλιο του
2010. Ωστόσο,
υπάρχουν
ερωτηματικά
όσον αφορά την
πληρότητα και
την αρτιότητα
της μεταφοράς,
δεδομένου ότι
εξακολουθούν
να υπάρχουν
πολλά εμπόδια
στην
εγκατάσταση
και την
ελεύθερη παροχή
υπηρεσιών στην
ειδική κατά
τομέα
νομοθεσία, στην
οποία δεν
έχουν επέλθει
τροποποιήσεις.
Τα εμπόδια
αυτά καλύπτουν
ένα μεγάλο
φάσμα, από αυτά
που έχουν
γενική
εφαρμογή, όπως
οι άδειες που
απαιτούνται
από τις
τοπικές αρχές
για
οποιαδήποτε
επιχειρηματική
δραστηριότητα
ή η
περιορισμένη
διάρκεια των
αδειών
ανεξάρτητα από
το είδος των
παρεχόμενων
υπηρεσιών και
τους σχετικούς
κινδύνους,
μέχρι τα άκρως
ειδικά, όπως οι
καθορισμένες
αμοιβές που
ισχύουν στις
τουριστικές
υπηρεσίες, η
εξέταση των
οικονομικών
αναγκών και η
ανάμειξη των
ανταγωνιστών
στη χορήγηση
αδειών για
εταιρίες
ενοικίασης
αυτοκινήτων, η
διακριτική
μεταχείριση
των
κατασκευαστικών
εταιριών άλλων
κρατών μελών
και οι
απαγορεύσεις
που αντιμετωπίζουν
αρχιτέκτονες
και μηχανικοί
που ασκούν το
επάγγελμά τους
με τη μορφή
νομικών
προσώπων.
(15)
Γενικά, οι
περιβαλλοντικοί
περιορισμοί
και τα ζητήματα
που έχουν
σχέση με τη
χρήση πόρων
και ενέργειας
θα μπορούσαν
να
δημιουργήσουν
σοβαρές στενώσεις
στην ανάπτυξη.
Οι στενώσεις
αυτές
σχετίζονται με
τη
συγκεκριμένη
γεωγραφική της
θέση και τις
συνέπειες της
κλιματικής
αλλαγής που
εμφανίζονται
με τη μορφή
σοβαρής
ξηρασίας. Θα
χρειαστεί να
αξιολογηθεί η
οικονομική
αποδοτικότητα
των
προγραμμάτων
στήριξης των
ανανεώσιμων
πηγών ενέργειας.
Η λειτουργία
του
ενεργειακού
τομέα μπορεί
να βελτιωθεί
σημαντικά,
ακόμη και
βραχυπρόθεσμα,
με την
ελευθέρωση της
αγοράς, την
εισαγωγή
ανταγωνισμού
και τη
διευκόλυνση
των επενδύσεων
σε υποδομές.
(16)
Η Κύπρος
έχει αναλάβει
μια σειρά
δεσμεύσεων στο
πλαίσιο του
Συμφώνου για
το Ευρώ +[4]. Από
δημοσιονομικής
πλευράς, το
Σύμφωνο
περιλαμβάνει
τη δέσμευση
της χώρας να
ενισχυθεί η
διατηρησιμότητα
των δημόσιων
οικονομικών,
με την κατάρτιση
νόμου πλαισίου
για την
αντιμετώπιση
των χρηματοπιστωτικών
κρίσεων και με
την ίδρυση
ενός πλήρως
ανεξάρτητου
Ταμείου
Χρηματοπιστωτικής
Σταθερότητας.
Επιπλέον,
διεξάγεται
διάλογος
σχετικά με την
αναδιάρθρωση
του συνταξιοδοτικού
συστήματος του
δημόσιου
τομέα, ο οποίος
αναμένεται να
ολοκληρωθεί
έως το τέλος
του 2011. Τα μέτρα
στον τομέα της
απασχόλησης
εστιάζονται
στην
καταπολέμηση της
παράνομης και
αδήλωτης
εργασίας, στην
επίλυση του
προβλήματος
της
αναντιστοιχίας
των δεξιοτήτων
και στην
αύξηση της
ανταγωνιστικότητας
των επιχειρήσεων.
Τα μέτρα για
την
ανταγωνιστικότητα
καλύπτουν τη
συγκράτηση των
μισθών του
δημοσίου τομέα
(αναμόρφωση του
μηχανισμού
τιμαριθμικής
αναπροσαρμογής
των μισθών), την
ενίσχυση της
ανταγωνιστικότητας
των ΜΜΕ, την
οριστικοποίηση
έως το 2011 της
Εθνικής Ψηφιακής
Στρατηγικής
και την
προώθηση της
ενεργειακής απόδοσης
και των
ανανεώσιμων
πηγών
ενέργειας. Οι
δεσμεύσεις αυτές
αντανακλούν
τους τέσσερις
τομείς του
Συμφώνου.
Προβλέπουν τη
συνέχιση του
ευρύτερου
προγράμματος
μεταρρυθμίσεων
που
σκιαγραφείται
στο πρόγραμμα
σταθερότητας
και στο εθνικό
πρόγραμμα μεταρρυθμίσεων
και επιβεβαιώνουν
τα σχέδια που
είχαν ήδη
εξαγγελθεί για
την υλοποίηση
μεταρρυθμίσεων
με στόχο την αντιμετώπιση
των
διαρθρωτικών
αδυναμιών της
χώρας, χωρίς να
προσδιορίζεται
στο στάδιο
αυτό το χρονικό
πλαίσιο
αντιμετώπισης
ζητημάτων,
όπως οι μισθοί
και το συνταξιοδοτικό
σύστημα του
δημόσιου
τομέα. Οι
δεσμεύσεις
αυτές έχουν
αξιολογηθεί
και ληφθεί
υπόψη στις
συστάσεις.
(17)
Η
Επιτροπή έχει
αξιολογήσει το
πρόγραμμα
σταθερότητας
και το εθνικό
πρόγραμμα
μεταρρυθμίσεων,
καθώς και τις
δεσμεύσεις στο
πλαίσιο του
Συμφώνου για
το Ευρώ +[5]. Έχει
λάβει υπόψη,
όχι μόνο τη
σημασία τους
για μια διατηρήσιμη
δημοσιονομική
και
κοινωνικοοικονομική
πολιτική στην
Κύπρο, αλλά και
την εκ μέρους τους
τήρηση των
ενωσιακών
κανόνων και
κατευθύνσεων,
δεδομένης της
ανάγκης
ενδυνάμωσης
της όλης οικονομικής
διακυβέρνησης
της Ευρωπαϊκής
Ένωσης, μέσω
της
συνεκτίμησης
στοιχείων σε
επίπεδο ΕΕ κατά
τη διαμόρφωση
των
μελλοντικών
εθνικών αποφάσεων.
Υπό το πρίσμα
αυτό, η
Επιτροπή
θεωρεί ότι
χρειάζονται
περισσότερες
προσπάθειες
για την επίτευξη
του στόχου ως
προς το
έλλειμμα του
προϋπολογισμού
του 2011 και ότι θα
πρέπει να
καθοριστούν
πρόσθετα μέτρα
εξυγίανσης για
την περίοδο
από το 2012 και
μετέπειτα. Για
να βελτιωθεί η
μακροπρόθεσμη
διατηρησιμότητα
των δημοσίων
οικονομικών,
χρειάζεται
περαιτέρω δράση
σχετικά με το
σύστημα
συντάξεων και
ιατροφαρμακευτικής
περίθαλψης. Θα
πρέπει επίσης
να ληφθούν
περαιτέρω
μέτρα για την
ενίσχυση του
πλαισίου
προληπτικής
εποπτείας των
τραπεζών, για
την προσαρμογή
του συστήματος
τιμαριθμικής
αναπροσαρμογής
των μισθών,
καθώς και για
τη βελτίωση
της
επαγγελματικής
εκπαίδευσης, της
κατάρτισης και
των
δεξιοτήτων,
του επιχειρηματικού
περιβάλλοντος
και της
ενεργειακής
απόδοσης.
(18)
Βάσει της
αξιολόγησης
αυτής και
λαμβάνοντας
υπόψη τη
σύσταση του
Συμβουλίου της
13ης Ιουλίου 2010
δυνάμει του
άρθρου 126
παράγραφος 7
της συνθήκης
για τη
λειτουργία της
Ευρωπαϊκής
Ένωσης, το
Συμβούλιο
εξέτασε την
επικαιροποίηση
για το 2011 του
προγράμματος
σταθερότητας
της Κύπρου και
η γνώμη του[6]
αντικατοπτρίζεται
ιδίως στις
κατωτέρω με
αριθ. 1 και 3
συστάσεις του.
Λαμβάνοντας
υπόψη τα
συμπεράσματα
του Ευρωπαϊκού
Συμβουλίου της
25ης Μαρτίου 2011, το
Συμβούλιο εξέτασε
το εθνικό
πρόγραμμα
μεταρρυθμίσεων
της Κύπρου,
ΣΥΝΙΣΤΑ
να αναλάβει η
Κύπρος δράση
κατά την περίοδο
2011-2012 με στόχο:
(1)
Να
θεσπίσει τα
αναγκαία μέτρα
μόνιμου
χαρακτήρα για
να επιτύχει τη
διόρθωση του
υπερβολικού
ελλείμματος
έως το 2012. Να
λάβει μέτρα για
τη διατήρηση
αυστηρού
ελέγχου επί
των δαπανών
και να
αξιοποιήσει
τις τυχόν
καλύτερες από
το αναμενόμενο
δημοσιονομικές
εξελίξεις για
την ταχύτερη
μείωση του
ελλείμματος
και του χρέους.
Να εξασφαλίσει
πρόοδο όσον
αφορά την
επίτευξη του
μεσοπρόθεσμου
δημοσιονομικού
στόχου κατά
τουλάχιστον 0,5%
του ΑΕΠ
ετησίως. Να
επισπεύσει τη
σταδιακή
εφαρμογή ενός
αναγκαστικού
πολυετούς
δημοσιονομικού
πλαισίου, με
δεσμευτική
κανονιστική
βάση και
διορθωτικούς
μηχανισμούς,
με αφετηρία
την κατάρτιση
του προϋπολογισμού
του 2012, καθώς και
την κατάρτιση
προϋπολογισμού
βάσει
επιδόσεων και
προγραμμάτων.
(2)
Να
ενισχύσει
περαιτέρω το
πλαίσιο
προληπτικής εποπτείας
των τραπεζών
και των
συνεταιριστικών
πιστωτικών
ιδρυμάτων, για
να διασφαλιστεί
ο έγκαιρος
εντοπισμός των
κινδύνων.
(3)
Να
βελτιώσει τη
μακροπρόθεσμη
διατηρησιμότητα
των δημόσιων
οικονομικών με
την εφαρμογή
μεταρρυθμιστικών
μέτρων για τον
έλεγχο των
δαπανών για συντάξεις
και ιατροφαρμακευτική
περίθαλψη,
προκειμένου να
περιοριστεί η
προβλεπόμενη
αύξηση των
δαπανών λόγω
της γήρανσης
του πληθυσμού.
Όσον αφορά τις
συντάξεις, να
αυξήσει τα έτη
εισφορών, να
συνδέσει την
ηλικία
συνταξιοδότησης
με το
προσδόκιμο
επιβίωσης, μεριμνώντας
παράλληλα για
την
αντιμετώπιση
του υψηλού
ποσοστού ηλικιωμένων
που
αντιμετωπίζουν
κίνδυνο φτώχειας.
Όσον αφορά την
ιατροφαρμακευτική
περίθαλψη, να
λάβει
περαιτέρω
μέτρα για την
επίσπευση της
υλοποίησης του
Εθνικού
Συστήματος
Ασφάλισης
Υγείας.
(4)
Να
μεταρρυθμίσει,
σε συνεννόηση
με τους
κοινωνικούς
εταίρους και
σύμφωνα με τις
εθνικές
πρακτικές, το
σύστημα μισθολογικών
διαπραγματεύσεων
και
τιμαριθμικής αναπροσαρμογής
των μισθών,
ώστε να
διασφαλιστεί ότι
η αύξηση των
μισθών
αντικατοπτρίζει
καλύτερα τις
εξελίξεις στην
παραγωγικότητα
της εργασίας
και στην
ανταγωνιστικότητα.

(5)
Να λάβει
περαιτέρω
μέτρα, στο
πλαίσιο των
μεταρρυθμίσεων
που έχουν
προγραμματιστεί
για το σύστημα
επαγγελματικής
εκπαίδευσης
και
κατάρτισης, με στόχο
τη βελτίωση
της
αντιστοιχίας
μεταξύ των αποτελεσμάτων
της
εκπαίδευσης
και των
αναγκών της
αγοράς
εργασίας,
ιδίως με την
ίδρυση
μεταδευτεροβάθμιου
ιδρύματος
επαγγελματικής
εκπαίδευσης
και κατάρτισης.
Να λάβει μέτρα
για την αύξηση
της αποτελεσματικότητας
του συστήματος
επαγγελματικής
κατάρτισης, με
αύξηση των
κινήτρων και
βελτίωση της
πρόσβασης στην
επαγγελματική
εκπαίδευση και
κατάρτιση,
ιδίως για τους
εργαζομένους
χαμηλού
επιπέδου
προσόντων, τις
γυναίκες και
τους
εργαζομένους
μεγαλύτερης ηλικίας.
(6)
Να
καταργήσει,
έως τον
Οκτώβριο του 2011,
τα εναπομένοντα
εμπόδια για
την
εγκατάσταση
και την
ελεύθερη παροχή
υπηρεσιών που
προβλέπονται
στην ειδική
κατά τομέα
νομοθεσία,
ώστε να
δημιουργηθούν
περισσότερες
ευκαιρίες για
ανάπτυξη και
απασχόληση
στον τομέα των
υπηρεσιών.
(7)
Να
θεσπίσει μέτρα
για την αύξηση
του ανταγωνισμού
στις υπηρεσίες
δικτύου,
επιτρέποντας
μεγαλύτερη
ελευθερία στον
καθορισμό των
τιμών. Να θεσπίσει,
έως το 2012, σχέδιο
διαχείρισης
των υδάτων και
σύστημα
καθορισμού των
τιμών, το οποίο
να λαμβάνει
υπόψη θέματα
αποδοτικότητας
κόστους και
ισοτιμίας, ώστε
να
διασφαλιστεί
σε μεγαλύτερο
βαθμό αειφόρος
διαχείριση των
υδατικών
πόρων.
Βρυξέλλες,
                                                                       Για
το Συμβούλιο
                                                                       Ο
Πρόεδρος
[1]               ΕΕ L 209 της 2.8.1997, σ.
1.
[2]               ΕΕ C , σ. .
[3]               Διατηρούνται
για το 2011 με την
απόφαση 2011/308/ΕΕ
του Συμβουλίου,
της 19ης Μαΐου 2011.
[4]               Περισσότερες
λεπτομέρειες
για τις
δεσμεύσεις που
έχουν
αναληφθεί με
το Σύμφωνο για
το Ευρώ + περιλαμβάνονται
στο έγγραφο (SEC(2011) 721.
[5]               SEC(2011) 721.
[6]               Όπως
προβλέπεται
στο άρθρο 5
παράγραφος 3
του κανονισμού
(ΕΚ) αριθ. 1466/97 του
Συμβουλίου.


title: Σύσταση της Ευρωπαϊκής Κεντρικής Τράπεζας, της 23ης Μαρτίου 2012 , προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της Banque de France (EKT/2012/5)

text:
               30.3.2012

               EL

               Επίσημη Εφημερίδα της Ευρωπαϊκής Ένωσης

               C 93/1

         ΣΫΣΤΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 23ης Μαρτίου 2012
   προς το Συμβούλιο της Ευρωπαϊκής Ένωσης σχετικά με τους εξωτερικούς ελεγκτές της Banque de France
   (EKT/2012/5)
   2012/C 93/01
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως τo άρθρo 27.1,
   Εκτιμώντας τα ακόλουθα:

               (1)

               Οι λογαριασμοί της Ευρωπαϊκής Κεντρικής Τράπεζας (ΕΚΤ) και των εθνικών κεντρικών τραπεζών ελέγχονται από ανεξάρτητους εξωτερικούς ελεγκτές, τους οποίους υποδεικνύει το διοικητικό συμβούλιο της ΕΚΤ και εγκρίνει το Συμβούλιο της Ευρωπαϊκής Ένωσης.

               (2)

               Σύμφωνα με το άρθρο L.142 παράγραφος 2 του γαλλικού νομισματικού και χρηματοπιστωτικού κώδικα, το γενικό συμβούλιο της Banque de France ορίζει δύο ελεγκτές για τον έλεγχο των λογαριασμών της τελευταίας. Το άρθρο L.823 παράγραφος 1 του γαλλικού εμπορικού κώδικα προβλέπει το διορισμό ενός ή περισσότερων αναπληρωτών ελεγκτών προς αντικατάσταση αυτών σε περίπτωση άρνησης, κωλύματος, παραίτησης ή θανάτου τους.

               (3)

               Η θητεία των εξωτερικών ελεγκτών της Banque de France θα λήξει με το πέρας του ελέγχου για το οικονομικό έτος 2011. Είναι επομένως αναγκαίος ο διορισμός εξωτερικών ελεγκτών από το οικονομικό έτος 2012.

               (4)

               H Banque de France επέλεξε τις εταιρείες Deloitte & Associés και KPMG SA ως εξωτερικoύς ελεγκτές της και τις εταιρείες B.E.A.S. και KPMG Audit FS I SAS ως αναπληρωτές ελεγκτές για τα οικονομικά έτη 2012 έως 2017,

         ΕΞΕΔΩΣΕ ΤΗΝ ΠΑΡΟΥΣΑ ΣΥΣΤΑΣΗ:

               1.

               Συνιστάται ο διορισμός, από κοινού, των εταιρειών Deloitte & Associés και KPMG SA ως των εξωτερικών ελεγκτών της Banque de France για τα οικονομικά έτη 2012 έως 2017.

               2.

               Συνιστάται ο διορισμός των εταιρειών B.E.A.S. και KPMG Audit FS I SAS ως αναπληρωτών ελεγκτών σε σχέση με τις εταιρίες Deloitte & Associés και KPMG SA, αντίστοιχα, για τα οικονομικά έτη 2012 έως 2017.

      Φρανκφούρτη, 23 Μαρτίου 2012.

            Ο Πρόεδρος της ΕΚΤ

         Mario DRAGHI


Σημαντική ανακοίνωση νομικού περιεχομένου

|

52005SC0016

Σύσταση για γνωμη του Συμβουλιου κατ’ εφαρμογή του άρθρου 9 παράγραφος 3 του κανονισμού (ΕΚ) αριθ. 1466/97 του Συμβουλίου της 7ης Ιουλίου 1997 σχετικά με το επικαιροποιημένο πρόγραμμα σύγκλισης της Σουηδίας, 2004-2007  /* SEC/2005/0014 τελικό */

	Βρυξέλλες, 11.1.2005SEC(2005) 16 τελικόΣύσταση γιαΓΝΩΜΗ ΤΟΥ ΣΥΜΒΟΥΛΙΟΥκατ' εφαρμογή του άρθρου 5 παράγραφος 3 του κανονισμού (ΕΚ) αριθ. 1466/97 του Συμβουλίου της 7ης Ιουλίου 1997 σχετικά με το επικαιροποιημένο πρόγραμμα σταθερότητας της Αυστρίας, 2004-2008(υποβάλλεται από την Επιτροπή)ΑΙΤΙΟΛΟΓΙΚΗ ΕΚΘΕΣΗΟ κανονισμός (ΕΚ) αριθ. 1466/97 του Συμβουλίου, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών[1], ορίζει ότι τα κράτη μέλη που συμμετέχουν στο ενιαίο νόμισμα υποχρεούντο να υποβάλουν προγράμματα σταθερότητας στο Συμβούλιο και την Επιτροπή έως την 1η Μαρτίου 1999. Σύμφωνα με το άρθρο 5 του εν λόγω κανονισμού το Συμβούλιο όφειλε να εξετάσει το εκάστοτε πρόγραμμα σύγκλισης με βάση τις εκτιμήσεις της Επιτροπής και της επιτροπής του άρθρου 114 της συνθήκης (Οικονομική και Δημοσιονομική Επιτροπή). Βάσει της σύστασης αυτής και μετά από διαβουλεύσεις με την Οικονομική και Δημοσιονομική Επιτροπή, το Συμβούλιο, μετά την εξέταση του προγράμματος, εξέδωσε γνώμη. Σύμφωνα με τον κανονισμό, τα κράτη μέλη πρέπει να υποβάλλουν ετησίως επικαιροποιημένα προγράμματα σταθερότητας τα οποία μπορούν, επίσης, να εξεταστούν από το Συμβούλιο σύμφωνα με τις ίδιες διαδικασίες.Το πρώτο πρόγραμμα σταθερότητας της Αυστρίας για την περίοδο 1998-2002 υποβλήθηκε στις 30 Νοεμβρίου 1998 και εξετάσθηκε από το Συμβούλιο στις 18 Ιανουαρίου 1999. Έκτοτε υποβλήθηκαν κατ' έτος επικαιροποιημένα προγράμματα. Η Αυστρία υπέβαλε το πλέον πρόσφατο επικαιροποιημένο πρόγραμμα σταθερότητας στις 30 Νοεμβρίου 2004. Οι υπηρεσίες της Επιτροπής προέβησαν σε τεχνική αξιολόγηση του εν λόγω επικαιροποιημένου προγράμματος λαμβάνοντας υπόψη τις παρεχόμενες βάσει του Κώδικα Δεοντολογίας[2] πληροφορίες, τις φθινοπωρινές οικονομικές προβλέψεις του 2004 καθώς και μεταγενέστερες αξιολογήσεις, την κοινή μέθοδο υπολογισμού της δυνητικής παραγωγής και των κυκλικά προσαρμοσμένων αποτελεσμάτων, τις συστάσεις που περιλαμβάνονται στους Γενικούς προσανατολισμούς οικονομικής πολιτικής για την περίοδο 2003-2005 και τις αρχές που θεσπίζονται με την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο, της 27ης Νοεμβρίου 2002 για την ενίσχυση του συντονισμού των δημοσιονομικών πολιτικών[3] και κατέληξαν στα ακόλουθα συμπεράσματα:-  Το υπουργικό συμβούλιο της Αυστρίας ενέκρινε το επικαιροποιημένο πρόγραμμα σταθερότητας της χώρας στις 30 Νοεμβρίου 2004. Το επικαιροποιημένο πρόγραμμα καλύπτει την περίοδο 2004 -2008 και ανταποκρίνεται, εν γένει, στις απαιτήσεις του αναθεωρημένου «Κώδικα Δεοντολογίας όσον αφορά το περιεχόμενο και τη μορφή των προγραμμάτων σταθερότητας και σύγκλισης», εκτός από ορισμένες μικρές παρεκκλίσεις από το μορφότυπο ΕΣΟΛ. Ωστόσο, ενώ η πορεία της εξυγίανσης έχει κατοχυρωθεί από νομική άποψη με τη σύναψη ενός Εθνικού Συμφώνου Σταθερότητας, το πρόγραμμα παραμένει ασαφές όσον αφορά τα συγκεκριμένα μέτρα με τα οποία θα μπορούσε να επιτευχθεί σημαντική δημοσιονομική εξυγίανση τα δύο τελευταία έτη του προγράμματος.-  Οι υποκείμενες μακροοικονομικές προβλέψεις του επικαιροποιημένου προγράμματος μέχρι το 2006 συμφωνούν γενικά με τις φθινοπωρινές προβλέψεις της Επιτροπής το 2004. Αναμένεται ότι ο ρυθμός ανάπτυξης που το 2004 ήταν 1,9 % θα αυξηθεί και ότι θα διατηρηθεί γύρω στο 2½% για το υπόλοιπο της περιόδου που καλύπτει το πρόγραμμα. Στο πρόγραμμα προβάλλεται το επιχείρημα ότι η τρέχουσα ανάκαμψη που βασίζεται κατά κύριο λόγο στις εξαγωγές οδηγεί βαθμιαία σε αύξηση της εγχώριας ζήτησης. Η ανάκαμψη αναμένεται ότι θα ενταθεί χάρη σε σημαντικές φορολογικές περικοπές που θα τεθούν σε εφαρμογή το 2005 και ότι θα συνοδεύεται από ενισχυμένη αύξηση της απασχόλησης. Προβλέπεται ότι, το 2007 και το 2008, το πραγματικό ΑΕΠ θα υπερβεί τον δυνητικό ρυθμό ανάπτυξης που υπολογίζεται σε 2%, κατά ¼ % και κατά ½ % αντίστοιχα. Κατά συνέπεια σύμφωνα με τους υπολογισμούς των υπηρεσιών της Επιτροπής, το αρνητικό κενό παραγωγής θα καλυφθεί και το 2008 θα μετατραπεί σε θετικό. Οι βραχυπρόθεσμες μακροοικονομικές παραδοχές είναι εύλογες. Ωστόσο, για την περίοδο 2007/08, η παραδοχή ότι το ΑΕΠ θα συνεχίσει να αυξάνεται με ετήσιο ρυθμό άνω του 2% φαίνεται κάπως αισιόδοξη δεδομένου ότι, στην περίπτωση αυτή, η ανάπτυξη θα υπερβεί το δυνητικό ρυθμό επί τέσσερα συναπτά έτη.-  Σε σύγκριση με το προηγούμενο πρόγραμμα, οι δημοσιονομικοί στόχοι του επικαιροποιημένου προγράμματος μειώθηκαν κατά ½ % του ΑΕΠ για όλα τα έτη του προγράμματος. Με τον τρόπο αυτόν, ο στόχος της επίτευξης ισοσκελισμένου προϋπολογισμού μετατίθεται ένα έτος αργότερα, για το 2008. Από ποσοστό 1,3% του ΑΕΠ το 2004, το έλλειμμα αναμένεται ότι θα αυξηθεί σε 1,9% του ΑΕΠ το 2005 για να μειωθεί αργά σε 1,7% το 2006, και ότι το 2008 θα μηδενιστεί σε δύο ισομεγέθεις δόσεις. Η πορεία αυτή αντικατοπτρίζει μια δημοσιονομική στρατηγική που συνδυάζει την σταθερή μείωση του φορολογικού βάρους με την επιστροφή σε έναν ισοσκελισμένο προϋπολογισμό μεσοπρόθεσμα. Σε όρους ΕΣΟΛ 95, το φορολογικό βάρος υπολογίζεται ότι θα μειωθεί από 43% το 2003 σε 40% το 2008, επιτυγχάνοντας το επίπεδο αυτό δύο έτη νωρίτερα από ό,τι προέβλεπε αρχικά η κυβέρνηση.-  Ακόμη περισσότερο από ό,τι το προηγούμενο επικαιροποιημένο πρόγραμμα, το νέο επισπεύδει τις φορολογικές ελαφρύνσεις ενώ αντίστοιχα επιβραδύνει την αντίστοιχη συγκράτηση των δαπανών. Όσον αφορά την αύξηση του ελλείμματος το 2005, οφείλεται κατά κύριο λόγο στις σημαντικές φορολογικές περικοπές που θα εφαρμοσθούν από 1ης Ιανουαρίου. Παρά ταύτα, οι δημοσιονομικοί κίνδυνοι φαίνεται να εξισορροπούνται το 2005 και το 2006, ιδίως αν ληφθεί υπόψη το υποκείμενο μακροοικονομικό σενάριο. Ωστόσο, για τα έτη 2007 και 2008, ο κίνδυνος επιδείνωσης είναι σαφής εξαιτίας, πρώτον, της παραδοχής ότι η αύξηση του ΑΕΠ θα διατηρηθεί σταθερά σε επίπεδα άνω του δυνητικού ρυθμού και, δεύτερον, του γεγονότος ότι η προβλεπόμενη σημαντική μείωση του δείκτη δαπανών/ΑΕΠ παραμένει σε μεγάλο βαθμό απροσδιόριστη στο πρόγραμμα. Ως εκ τούτου, ο μεσοπρόθεσμος στόχος του προγράμματος για την επίτευξη σχεδόν ισοσκελισμένης δημοσιονομικής θέσης σε κυκλικά προσαρμοσμένους όρους ενδέχεται να μην επιτευχθεί εντός της περιόδου που καλύπτει το πρόγραμμα. Φαίνεται, όμως, ότι προσφέρει αρκετό περιθώριο ασφαλείας ώστε το έλλειμμα να μην υπερβεί την τιμή αναφοράς 3% του ΑΕΠ υπό κανονικές συνθήκες μακροοικονομικών διακυμάνσεων κατά τη διάρκεια του προγράμματος.-  Το πρόγραμμα εξυγίανσης μέχρι το 2008 έχει κατοχυρωθεί με το Εθνικό Σύμφωνο Σταθερότητας που συνάφθηκε μεταξύ των περιφερειακών αρχών, το οποίο θα ισχύσει για όλα τα επίπεδα κυβέρνησης μέσω ενός συστήματος κυρώσεων. Ωστόσο, το φιλόδοξο σχέδιο του αποφασιστικού περιορισμού των δαπανών τα δύο εκείνα έτη δεν τεκμηριώνεται επαρκώς από τα περιλαμβανόμενα στο πρόγραμμα μέτρα πολιτικής, τα οποία που έχουν ήδη περάσει στη νομοθεσία.-  Ανατρέποντας εν μέρει τις σημαντικές προς τα άνω αναθεωρήσεις των προηγούμενων ετών, τα αριθμητικά στοιχεία για το ακαθάριστο κρατικό χρέος έχουν αναθεωρηθεί προς τα κάτω. Λαμβάνοντας υπόψη ότι ταυτόχρονα τα στοιχεία για το ΑΕΠ αναθεωρήθηκαν προς τα πάνω εξαιτίας μιας αλλαγής στην στατιστική μεθοδολογία, ο δείκτης χρέους για το 2003 μειώθηκε κατά 2% περίπου, σε 64,5% του ΑΕΠ. Μολονότι αυτό καθιστά ευκολότερη την επίτευξη της τιμής αναφοράς 60%, η ημερομηνία επίτευξης του στόχου αυτού αναβλήθηκε κατά ένα έτος, για το 2008, ως αποτέλεσμα του μειωμένου ενδιαφέροντος για τη μείωση του ελλείμματος. Ένα σενάριο μεγαλύτερης ανάπτυξης θα επέσπευδε την ημερομηνία αυτή ενώ ένα σενάριο μικρότερης ανάπτυξης θα την ανέβαλε κατά ένα έτος. Λαμβάνεται ως δεδομένο ότι οι ρυθμοί αύξησης του ΑΕΠ θα παραμείνουν σχεδόν αμετάβλητοι κατά την περίοδο που καλύπτει το πρόγραμμα ενώ η δυναμική του χρέους θα κυριαρχείται από μεταβολές στο πρωτογενές έλλειμμα. Το επικαιροποιημένο πρόγραμμα της Αυστρίας δεν περιλαμβάνει ιδιωτικοποιήσεις πράγμα που αφήνει να υποτεθεί ότι ο τομέας αυτόν πιθανόν να παρουσιάσει θετικότερη από το αναμενόμενο εξέλιξη. Συνεπώς, η επίτευξη του κριτηρίου όσον αφορά το χρέος το 2008 παραμένει εύλογη ακόμη και αν παρουσιαστεί κάποια ολίσθηση όσον αφορά τον στόχο του ελλείμματος.-  Η φιλόδοξη μείωση του δείκτη δαπανών/ΑΕΠ προβλέπεται ότι θα επιτευχθεί με σημαντικές περικοπές σε όλες τις κατηγορίες δαπανών καθ’ όλη την περίοδο του προγράμματος. Το μεγαλύτερο μέρος της εξυγίανσης μακροπρόθεσμα αναμένεται ότι θα προέλθει από μειώσεις στις κοινωνικές μεταβιβάσεις. Μολονότι οι κρατικές επενδύσεις μειώνονται υπερβολικά, το μεγαλύτερο μέρος των οικονομιών προέρχεται από τη μείωση των κοινωνικών μεταβιβάσεων. Το επικαιροποιημένο πρόγραμμα είναι αισιόδοξο όσον αφορά την εξοικονόμηση δαπανών χάρη σε διοικητικές μεταρρυθμίσεις στα κατώτερα κλιμάκια της δημόσιας διοίκησης, οι οποίες έχουν ήδη εφαρμοστεί με επιτυχία σε ομοσπονδιακό επίπεδο.-  Η Αυστρία φαίνεται ότι είναι σε σχετικά ευνοϊκή θέση όσον αφορά την μακροπρόθεσμη διατηρησιμότητα των δημόσιων οικονομικών της παρά το σημαντικό προβλεπόμενο δημοσιονομικό κόστος της γήρανσης του πληθυσμού. Οι μεταρρυθμίσεις στον τομέα των συντάξεων το 2003 και το 2004 θα παράσχουν μεγάλη δημοσιονομική ελάφρυνση μακροπρόθεσμα. Ωστόσο, η μεταρρύθμιση του 2004 καθυστερεί ακόμη περισσότερο τα αποτελέσματα της εξυγίανσης των δημόσιων οικονομικών: μολονότι το σχέδιο της προσαρμογής των συντάξεων από το 2030 μόνον σε συνάρτηση με τον πληθωρισμό διατηρώντας το επίπεδο των πραγματικών συντάξεων σταθερό, είναι όντως φιλόδοξο, οι οικονομίες σε προγενέστερες περιόδους χάρη στην μεταρρύθμιση του 2003, αναθεωρούνται εν μέρει προς τα κάτω.-  Οι οικονομικές πολιτικές όπως αντικατοπτρίζονται στο επικαιροποιημένο πρόγραμμα είναι εν μέρει συνεκτικές με τις συστάσεις που γίνονται για κάθε χώρα στους Γενικούς προσανατολισμούς οικονομικής πολιτικής στον τομέα των δημόσιων οικονομικών. Μολονότι η Αυστρία θα μειώσει την υψηλή φορολογία που την χαρακτηρίζει, αυτό δεν συνοδεύεται με συγκράτηση των δαπανών με αποτέλεσμα να προβλέπεται ότι μόνον κατά το τελευταίο έτος του προγράμματος θα επιτευχθεί σχεδόν ισοσκελισμένη θέση σε κυκλικά προσαρμοσμένους όρους.-  Λαμβάνοντας υπόψη τα ανωτέρω, συνιστάται στην Αυστρία να επιταχύνει περισσότερο την προσπάθεια δημοσιονομικής εξυγίανσης στο σύνολό της. Επιπλέον, η Αυστρία πρέπει να περιγράψει λεπτομερέστερα τα συγκεκριμένα μέτρα με τα οποία θα μπορούσε να επιτευχθεί σημαντική δημοσιονομική εξυγίανση κατά τα δύο τελευταία έτη του προγράμματος.Πίνακας: Σύγκριση βασικών μακροοικονομικών και δημοσιονομικών προβλέψεων2004 | 2005 | 2006 | 2007 | 2008 |Πραγματικό ΑΕΠ (% μεταβολής) | ΠΣ Δεκ. 2004 | 1,9 | 2,5 | 2,5 | 2,2 | 2,4 |COM | 1,9 | 2,4 | 2,4 | μ.δ.σ. | μ.δ.σ. |ΠΣ Νοεμ.2003 | 1,9 | 2,5 | 2,5 | 2,4 | μ.δ.σ. |Πληθωρισμός ΕνΔΤΚ (%) | ΠΣ Δεκ. 2004 | 2,1 | 1,8 | 1,4 | 1,5 | 1,6 |COM | 2,1 | 1,8 | 1,4 | μ.δ.σ. | μ.δ.σ. |ΠΣ Νοεμ.2003 | 1,2 | 1,5 | 1,7 | 1,8 | μ.δ.σ. |Αποτέλεσμα γενικής κυβέρνησης (% του ΑΕΠ) | ΠΣ Δεκ. 2004 | -1,3 | -1,9 | -1,7 | -0,8 | 0,0 |COM | -1,3 | -2,0 | -1,7 | μ.δ.σ. | μ.δ.σ. |ΠΣ Νοεμ.2003 | -0,7 | -1,5 | -1,1 | -0,4 | μ.δ.σ. |Πρωτογενές αποτέλεσμα (% του ΑΕΠ) | ΠΣ Δεκ. 2004 | 1,9 | 1,2 | 1,3 | 2,2 | 2,9 |COM | 1,7 | 0,9 | 1,2 | μ.δ.σ. | μ.δ.σ. |ΠΣ Νοεμ.2003 | 2,8 | 1,9 | 2,2 | 2,8 | μ.δ.σ. |Κυκλικά προσαρμοσμένο αποτέλεσμα (% του ΑΕΠ) | ΠΣ Δεκ. 20041 | -0,9 | -1,7 | -1,6 | -0,8 | -0,1 |COM | -1,0 | -1,9 | -1,7 | μ.δ.σ. | μ.δ.σ. |SP Nov 20031 | -0,4 | -1,4 | -1,1 | -0,5 | μ.δ.σ. |Ακαθάριστο δημόσιο χρέος (% του ΑΕΠ) | ΠΣ Δεκ. 2004 | 64,2 | 63,6 | 63,1 | 61,6 | 59,1 |COM | 64,0 | 63,9 | 63,4 | μ.δ.σ. | μ.δ.σ. |ΠΣ Νοεμ.2003 | 65,8 | 64,1 | 62,3 | 59,9 | μ.δ.σ. |1Οι υπολογισμοί των υπηρεσιών της Επιτροπής έγιναν βάσει των πληροφοριών που περιλαμβάνονται στο πρόγραμμα Πηγές: Πρόγραμμα σταθερότητας (ΠΣ), Φθινοπωρινές οικονομικές προβλέψεις της Επιτροπής το 2004 (COM), υπολογισμοί των υπηρεσιών της Επιτροπής. |Με βάση την ανωτέρω εκτίμηση, η Επιτροπή ενέκρινε τη συνημμένη σύσταση για την έκδοση γνώμης του Συμβουλίου σχετικά με την επικαιροποίηση του προγράμματος σταθερότητας της Αυστρίας και τη διαβιβάζει στο Συμβούλιο.Σύσταση γιαΓΝΩΜΗ ΤΟΥ ΣΥΜΒΟΥΛΙΟΥκατ' εφαρμογή του άρθρου 5 παράγραφος 3 του κανονισμού (ΕΚ) αριθ. 1466/97 του Συμβουλίου της 7ης Ιουλίου 1997 σχετικά με το επικαιροποιημένο πρόγραμμα σταθερότητας της Αυστρίας, 2004-2008ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών[4], και ιδίως το άρθρο 5 παράγραφος 3,τη σύσταση της Επιτροπής,μετά από διαβούλευση με την Οικονομική και Δημοσιονομική Επιτροπή,ΕΞΕΔΩΣΕ ΤΗΝ ΠΑΡΟΥΣΑ ΓΝΩΜΗ:Στις [18 Ιανουαρίου 2005] το Συμβούλιο εξέτασε το επικαιροποιημένο πρόγραμμα της Αυστρίας για την περίοδο 2004-2008. Το επικαιροποιημένο πρόγραμμα ανταποκρίνεται, εν γένει, στις απαιτήσεις του αναθεωρημένου «Κώδικα Δεοντολογίας όσον αφορά το περιεχόμενο και τη μορφή των προγραμμάτων σταθερότητας και σύγκλισης», εκτός από ορισμένες μικρές παρεκκλίσεις από το μορφότυπο χρηματοοικονομικής πληροφόρησης ΕΣΟΛ.Το μακροοικονομικό σενάριο στο οποίο βασίζεται το πρόγραμμα προβλέπει ότι ο ρυθμός ανάπτυξης που το 2004 ήταν 1,9 % θα αυξηθεί και ότι θα διατηρηθεί γύρω στο 2½% για το υπόλοιπο της περιόδου που καλύπτει το πρόγραμμα. Βάσει των μέχρι στιγμής πληροφοριών το σενάριο αυτό φαίνεται ότι αντικατοπτρίζει, μεν, εύλογες παραδοχές ως προς την ανάπτυξη για τα πρώτα έτη του προγράμματος αλλά για τα τελευταία έτη είναι μάλλον υπερβολικά αισιόδοξο, δεδομένου ότι οι προβλέψεις παραμένουν άνω του δυνητικού ρυθμού επί τέσσερα συναπτά έτη. Οι προβλέψεις του προγράμματος όσον αφορά τον πληθωρισμό είναι ρεαλιστικές.Η Αυστρία σκοπεύει να επιτύχει ισοσκελισμένο δημοσιονομικό αποτέλεσμα έως το 2008. Από ποσοστό 1,3% του ΑΕΠ το 2004, το έλλειμμα αναμένεται ότι θα αυξηθεί σε 1,9% του ΑΕΠ το 2005 για να μειωθεί αργά σε 1,7% το 2006, και ότι το 2008 θα μηδενιστεί σε δύο ισομεγέθεις δόσεις. Η πορεία αυτή αντικατοπτρίζει μια δημοσιονομική στρατηγική που συνδυάζει την σταθερή μείωση του φορολογικού βάρους με την επιστροφή σε έναν ισοσκελισμένο προϋπολογισμό μεσοπρόθεσμα. Σε όρους ΕΣΟΛ 95, το φορολογικό βάρος υπολογίζεται ότι θα μειωθεί από 43 % το 2003 σε 40% το 2008. Το πρόγραμμα εξυγίανσης έχει κατοχυρωθεί σε ένα Εθνικό Σύμφωνο Σταθερότητας που συνάφθηκε μεταξύ των περιφερειακών αρχών, το οποίο θα ισχύσει για όλα τα επίπεδα κυβέρνησης μέσω ενός συστήματος κυρώσεων.Το δημοσιονομικό αποτέλεσμα θα μπορούσε να είναι χειρότερο από ό,τι προέβλεπε το πρόγραμμα. Συγκεκριμένα, η δημοσιονομική πορεία επισπεύδει τις φορολογικές ελαφρύνσεις αλλά επιβραδύνει την αντίστοιχη συγκράτηση στις δαπάνες. Οι κίνδυνοι εξισορροπούνται για το 2005 και το 2006, αφενός, επειδή η εξέλιξη του ελλείμματος κυριαρχείται από τις σημαντικές φορολογικές περικοπές που θα τεθούν σε εφαρμογή από 1ης Ιανουαρίου 2005 καθώς και, αφετέρου, λόγω του υποκείμενου μακροοικονομικού σεναρίου που είναι ρεαλιστικό. Ωστόσο, για τα έτη 2007 και 2008, υπάρχει κίνδυνος επιδείνωσης εξαιτίας, πρώτον, της παραδοχής ότι η αύξηση του ΑΕΠ θα διατηρηθεί σε επίπεδα πάνω από τον δυνητικό ρυθμό και, δεύτερον, του γεγονότος ότι η προβλεπόμενη σημαντική μείωση του δείκτη δαπανών/ΑΕΠ παραμένει σε μεγάλο βαθμό απροσδιόριστη στο πρόγραμμα. Με βάση την εν λόγω εκτίμηση όσον αφορά τους κινδύνους, η δημοσιονομική τακτική του προγράμματος ενδέχεται να μην αρκέσει για την επίτευξη του μεσοπρόθεσμου στόχου που καθορίζεται στο Σύμφωνο Σταθερότητας και Ανάπτυξης, δηλαδή την επίτευξη σχεδόν ισοσκελισμένης δημοσιονομικής θέσης σε κυκλικά προσαρμοσμένους όρους έως το 2008. Φαίνεται, όμως, ότι προσφέρει αρκετό περιθώριο ασφαλείας ώστε το έλλειμμα να μην υπερβεί την τιμή αναφοράς 3% του ΑΕΠ υπό κανονικές συνθήκες μακροοικονομικών διακυμάνσεων κατά τη διάρκεια του προγράμματος.Υπολογίζεται ότι το 2004 ο δείκτης χρέους θα φθάσει το 64,2 %, και άρα θα υπερβεί την τιμή αναφοράς της Συνθήκης που είναι 60% του ΑΕΠ. Το πρόγραμμα προβλέπει ότι ο δείκτης χρέους θα μειωθεί κατά 5 εκατοστιαίες μονάδες κατά την περίοδο που καλύπτει το πρόγραμμα. Ο δείκτης χρέους ενδέχεται να εξελιχθεί λιγότερο ευνοϊκά από το προβλεπόμενο εξαιτίας των προαναφερόμενων κινδύνων που περιβάλλουν τους δημοσιονομικούς στόχους. Αφετέρου, η Αυστρία θα μπορούσε, ενδεχομένως, να αντισταθμίσει τους κινδύνους αυτούς με ιδιωτικοποιήσεις ευρείας κλίμακας.Η Αυστρία φαίνεται ότι είναι σε σχετικά ευνοϊκή θέση όσον αφορά την μακροπρόθεσμη διατηρησιμότητα των δημόσιων οικονομικών της, παρά το σημαντικό προβλεπόμενο δημοσιονομικό κόστος της γήρανσης του πληθυσμού. Οι μεταρρυθμίσεις στον τομέα των συντάξεων το 2003 και το 2004 θα φέρουν μεγάλη δημοσιονομική ανακούφιση μακροπρόθεσμα. Ωστόσο, η μεταρρύθμιση του 2004 μεταθέτει ακόμη περισσότερο τα αποτελέσματα της εξυγίανσης των δημόσιων οικονομικών: μολονότι το σχέδιο της προσαρμογής των συντάξεων από το 2030 μόνον σε συνάρτηση με τον πληθωρισμό διατηρώντας το επίπεδο των πραγματικών συντάξεων σταθερό, είναι όντως φιλόδοξο, οι οικονομίες σε προγενέστερες περιόδους χάρη στην μεταρρύθμιση του 2003, αναθεωρούνται εν μέρει προς τα κάτω.Οι οικονομικές πολιτικές όπως αντικατοπτρίζονται στο επικαιροποιημένο πρόγραμμα είναι εν μέρει συνεκτικές με τις συστάσεις των Γενικών προσανατολισμών οικονομικής πολιτικής στον τομέα των δημόσιων οικονομικών. Μολονότι η Αυστρία θα μειώσει την υψηλή φορολογία που την χαρακτηρίζει, αυτό δεν συνοδεύεται από συγκράτηση των δαπανών με αποτέλεσμα να προβλέπεται ότι μόνον κατά το τελευταίο έτος του προγράμματος θα επιτευχθεί σχεδόν ισοσκελισμένη θέση σε κυκλικά προσαρμοσμένους όρους.***Λαμβάνοντας υπόψη τα ανωτέρω, συνιστάται στην Αυστρία να επισπεύσει περισσότερο την προσπάθεια δημοσιονομικής εξυγίανσης στο σύνολό της. Επιπλέον, η Αυστρία πρέπει να περιγράψει λεπτομερέστερα τα συγκεκριμένα μέτρα με τα οποία θα μπορούσε να επιτευχθεί σημαντική δημοσιονομική εξυγίανση κατά τα δύο τελευταία έτη του προγράμματος.Βασικές προβλέψεις από το επικαιροποιημένο πρόγραμμα σταθερότητας της Αυστρίας2003 | 2004 | 2005 | 2006 | 2007 | 2008 |Αύξηση του πραγματικού ΑΕΠ (%) | 0,8 | 1,9 | 2,5 | 2,5 | 2,2 | 2,4 |Πληθωρισμός ΕνΔΤΚ (%) | 1,3 | 2,1 | 1,8 | 1,4 | 1,5 | 1,6 |Αποτέλεσμα γενικής κυβέρνησης (% του ΑΕΠ) | -1,1 | -1,3 | -1,9 | -1,7 | -0,8 | 0,0 |Πρωτογενές αποτέλεσμα (% του ΑΕΠ) | 2,1 | 1,9 | 1,2 | 1,3 | 2,2 | 2,9 |Κυκλικά προσαρμοσμένο αποτέλεσμα (% του ΑΕΠ)1 | -0,7 | -0,9 | -1,7 | -1,6 | -0,8 | -0,1 |Ακαθάριστο δημόσιο χρέος (% του ΑΕΠ) | 64,5 | 64,2 | 63,6 | 63,1 | 61,6 | 59,1 |1 Υπολογισμοί των υπηρεσιών της Επιτροπής που εφαρμόζουν την από κοινού συμφωνηθείσα μεθοδολογία στις πληροφορίες που παρέχει το πρόγραμμα. | [1] ΕΕ L 209, 2.8.1997. Τα έγγραφα που αναφέρονται στο παρόν κείμενο διατίθενται στον ακόλουθο δικτυακό τόπο: http://europa.eu.int/comm/economy_finance/about/activities/sgp/main_en.htm.[2] Αναθεωρημένη γνώμη της οικονομικής και δημοσιονομικής επιτροπής σχετικά με το περιεχόμενο και τη μορφή των προγραμμάτων σταθερότητας και σύγκλισης, που εγκρίθηκε στο Συμβούλιο Ecofin στις 10.7.2001.[3] COM(2002) 668 τελικό, 27.11.2002.[4] ΕΕ L 209, 2.8.1997. Τα έγγραφα που αναφέρονται στο παρόν κείμενο διατίθενται στον ακόλουθο δικτυακό τόπο: http://europa.eu.int/comm/economy_finance/about/activities/sgp/main_en.htm.


title: Σύσταση του Συμβουλίου, της 12ης Ιουλίου 2016, σχετικά με το Εθνικό Πρόγραμμα Μεταρρυθμίσεων της Κύπρου για το 2016 και τη διατύπωση γνώμης του Συμβουλίου σχετικά με το Πρόγραμμα Σταθερότητας της Κύπρου για το 2016

text:
               18.8.2016

               EL

               Επίσημη Εφημερίδα της Ευρωπαϊκής Ένωσης

               C 299/27

         ΣΫΣΤΑΣΗ ΤΟΥ ΣΥΜΒΟΥΛΊΟΥ
   της 12ης Ιουλίου 2016
   σχετικά με το Εθνικό Πρόγραμμα Μεταρρυθμίσεων της Κύπρου για το 2016 και τη διατύπωση γνώμης του Συμβουλίου σχετικά με το Πρόγραμμα Σταθερότητας της Κύπρου για το 2016
   (2016/C 299/07)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,
   Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών (1), και ιδίως το άρθρο 5 παράγραφος 2,
   Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών (2), και ιδίως το άρθρο 6 παράγραφος 1,
   Έχοντας υπόψη τη σύσταση της Ευρωπαϊκής Επιτροπής,
   Έχοντας υπόψη τα ψηφίσματα του Ευρωπαϊκού Κοινοβουλίου,
   Έχοντας υπόψη τα συμπεράσματα του Ευρωπαϊκού Συμβουλίου,
   Έχοντας υπόψη τη γνώμη της Επιτροπής Απασχόλησης,
   Έχοντας υπόψη τη γνώμη της Οικονομικής και Δημοσιονομικής Επιτροπής,
   Έχοντας υπόψη τη γνώμη της Επιτροπής Κοινωνικής Προστασίας,
   Έχοντας υπόψη τη γνώμη της Επιτροπής Οικονομικής Πολιτικής,
   Εκτιμώντας τα ακόλουθα:

               (1)

               Η Κύπρος είχε υπαχθεί σε πρόγραμμα μακροοικονομικής προσαρμογής έως τις 31 Μαρτίου 2016, σύμφωνα με το άρθρο 1 παράγραφος 2 της εκτελεστικής απόφασης 2013/463/ΕΕ του Συμβουλίου (3). Δυνάμει του άρθρου 12 του κανονισμού (ΕΕ) αριθ. 472/2013 του Ευρωπαϊκού Κοινοβουλίου και του Συμβουλίου (4), η Κύπρος είχε εξαιρεθεί από την παρακολούθηση και αξιολόγηση στο πλαίσιο του Ευρωπαϊκού Εξαμήνου για τον συντονισμό των οικονομικών πολιτικών κατά τη διάρκεια του προγράμματος. Δεδομένου ότι η Κύπρος εξήλθε από το πρόγραμμα, έχει πλέον επανενταχθεί πλήρως στη διαδικασία του Ευρωπαϊκού Εξαμήνου.

               (2)

               Στις 26 Νοεμβρίου 2015, η Επιτροπή εξέδωσε την Ετήσια Επισκόπηση της Ανάπτυξης, με την οποία σηματοδοτήθηκε η έναρξη του Ευρωπαϊκού Εξαμήνου του 2016 για τον συντονισμό των οικονομικών πολιτικών. Οι προτεραιότητες της Ετήσιας Επισκόπησης της Ανάπτυξης εγκρίθηκαν από το Ευρωπαϊκό Συμβούλιο στις 17-18 Μαρτίου 2016. Στις 26 Νοεμβρίου 2015, βάσει του κανονισμού (ΕΕ) αριθ. 1176/2011, η Επιτροπή εξέδωσε την έκθεση του μηχανισμού επαγρύπνησης, στην οποία ανέφερε ότι η κατάσταση της Κύπρου θα αξιολογηθεί στο πλαίσιο της διαδικασίας μακροοικονομικών ανισορροπιών, μετά την ολοκλήρωση του προγράμματος μακροοικονομικής προσαρμογής. Την ίδια ημέρα, η Επιτροπή εξέδωσε επίσης σύσταση για Σύσταση του Συμβουλίου σχετικά με την οικονομική πολιτική της ζώνης του ευρώ. Η Σύσταση αυτή εγκρίθηκε από το Ευρωπαϊκό Συμβούλιο στις 18-19 Φεβρουαρίου 2016 και εκδόθηκε από το Συμβούλιο στις 8 Μαρτίου 2016 (5). Ως χώρα με νόμισμα το ευρώ και λαμβανομένης υπόψη τη στενής διασύνδεσης των οικονομιών της οικονομικής και νομισματικής ένωσης, η Κύπρος θα πρέπει να διασφαλίσει την πλήρη και έγκαιρη εφαρμογή της Σύστασης.

               (3)

               Η έκθεση χώρας του 2016 για την Κύπρο δημοσιεύτηκε στις 7 Απριλίου 2016. Αξιολογήθηκαν η οικονομική και κοινωνική κατάσταση της Κύπρου και οι προκλήσεις μετά την έξοδό της από το πρόγραμμα μακροοικονομικής προσαρμογής στις 31 Μαρτίου 2016, καθώς και η πρόοδος της Κύπρου όσον αφορά την επίτευξη των εθνικών της στόχων στο πλαίσιο της στρατηγικής «Ευρώπη 2020». Η έκθεση περιελάμβανε επίσης τα αποτελέσματα της εμπεριστατωμένης επισκόπησης δυνάμει του άρθρου 5 του κανονισμού (ΕΕ) αριθ. 1176/2011. Στις 7 Απριλίου 2016, η Επιτροπή παρουσίασε τα αποτελέσματα της εμπεριστατωμένης επισκόπησης. Από την ανάλυσή της, η Επιτροπή καταλήγει στο συμπέρασμα ότι η Κύπρος εμφανίζει υπερβολικές μακροοικονομικές ανισορροπίες. Ειδικότερα, είναι σημαντικό να αντιμετωπίσει τη μεγάλη σώρευση ανισορροπιών με τη μορφή υπερβολικού ιδιωτικού, δημόσιου και εξωτερικού χρέους και το υψηλό επίπεδο των μη εξυπηρετούμενων δανείων.

               (4)

               Στις 28 Απριλίου 2016, η Κύπρος υπέβαλε το Εθνικό Πρόγραμμα Μεταρρυθμίσεων για το 2016 και στις 13 Μαΐου 2016, μετά τη λήξη της προθεσμίας, το πρόγραμμα σταθερότητας του 2016. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (5)

               Κατά τον προγραμματισμό των Ευρωπαϊκών Διαρθρωτικών και Επενδυτικών Ταμείων για την περίοδο 2014-2020 συνυπολογίστηκαν οι σχετικές ειδικές για τη χώρα συστάσεις. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (6), όπου είναι αναγκαίο για τη στήριξη της εφαρμογής σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις του οικείου συμφώνου εταιρικής σχέσης και των σχετικών προγραμμάτων. Η Επιτροπή έχει παράσχει περαιτέρω λεπτομέρειες σχετικά με τον τρόπο με τον οποίο προτίθεται να κάνει χρήση της εν λόγω διάταξης σε κατευθυντήριες γραμμές σχετικά με την εφαρμογή των μέτρων που συνδέουν την αποτελεσματικότητα των Ευρωπαϊκών Διαρθρωτικών και Επενδυτικών Ταμείων με τη χρηστή οικονομική διακυβέρνηση.

               (6)

               Μετά την κατάργηση της διαδικασίας υπερβολικού ελλείμματος, η Κύπρος βρίσκεται στο προληπτικό σκέλος του συμφώνου Σταθερότητας και Ανάπτυξης και υπόκειται στον μεταβατικό κανόνα για το χρέος. Το διαρθρωτικό ισοζύγιο του 2015 εκτιμάται ότι θα είναι πλεονασματικό και θα φθάσει το 1,7 % του ΑΕΠ, υπερβαίνοντας τον μεσοπρόθεσμο δημοσιονομικό στόχο κατά το ίδιο ποσό. Με βάση τις εαρινές προβλέψεις της Επιτροπής του 2016, ο μεσοπρόθεσμος δημοσιονομικός στόχος αναμένεται να επιτευχθεί και κατά το 2016. Ωστόσο, με αμετάβλητες πολιτικές, υπάρχει κίνδυνος να σημειωθεί κάποια απόκλιση από τον μεσοπρόθεσμο δημοσιονομικό στόχο το 2017. Το διαρθρωτικό ισοζύγιο της Κύπρου προβλέπεται να επιδεινωθεί περισσότερο από ό, τι επιτρέπεται βάσει του μεταβατικού κανόνα για το χρέος. Με βάση την αξιολόγηση του προγράμματος σταθερότητας και λαμβάνοντας υπόψη τις εαρινές προβλέψεις της Επιτροπής του 2016, το Συμβούλιο είναι της γνώμης ότι υπάρχει κίνδυνος μη συμμόρφωσης της Κύπρου με τις διατάξεις του συμφώνου Σταθερότητας και Ανάπτυξης. Ως εκ τούτου, θα χρειαστούν περαιτέρω μέτρα για να διασφαλιστεί η συμμόρφωση το 2017.

               (7)

               Η Κύπρος έχει εφαρμόσει σημαντικές δημοσιονομικές-διαρθρωτικές μεταρρυθμίσεις στο πλαίσιο του προγράμματος μακροοικονομικής προσαρμογής. Θα πρέπει ακόμη να εγκριθούν ορισμένες πράξεις παράγωγου δικαίου σε σχέση με τις διαδικασίες για την κατάρτιση του προϋπολογισμού, τις απαιτήσεις για τις εντός του έτους δημοσιονομικές προσαρμογές και τις αρμοδιότητες των ελεγκτών αναλήψεων υποχρεώσεων. Ο δημόσιος τομέας εξακολουθεί να χαρακτηρίζεται από αδυναμίες. Ειδικότερα, το μισθολογικό κόστος της δημόσιας διοίκησης είναι ένα τα υψηλότερα (ως ποσοστό του ΑΕΠ) στη ζώνη του ευρώ, ενώ οι δείκτες αποδοτικότητας παραμένουν σε μέτρια επίπεδα, γεγονός που μπορεί να οφείλεται στην έλλειψη κινητικότητας και κινήτρων επιδόσεων. Οι παρεχόμενες από το κράτος υπηρεσίες κοινής ωφέλειας (τηλεπικοινωνίες, ενέργεια) χαρακτηρίζονται από υψηλές τιμές και εξακολουθούν να είναι σχετικά προστατευμένες από τον ανταγωνισμό. Στο πλαίσιο του προγράμματος μακροοικονομικής προσαρμογής, η Κύπρος έχει δεσμευτεί να υιοθετήσει έναν δεσμευτικό μηχανισμό για τον περιορισμό των αυξήσεων των μισθών των δημοσίων υπαλλήλων, ως μέσο διασφάλισης της μακροπρόθεσμης βιωσιμότητας των δημόσιων οικονομικών. Ενώ το νομοσχέδιο έχει συνταχθεί και υποβληθεί στη Βουλή των Αντιπροσώπων, δεν έχει ακόμη εγκριθεί. Στο πλαίσιο του προγράμματος μακροοικονομικής προσαρμογής προτείνονται οριζόντια μεταρρύθμιση της δημόσιας διοίκησης, σχέδιο μεταρρύθμισης της τοπικής αυτοδιοίκησης και ένας νέος νόμος για τη διακυβέρνηση των κρατικών οντοτήτων, με σκοπό τη βελτίωση της αποτελεσματικότητας του δημόσιου τομέα, πλην όμως οι προτάσεις αυτές δεν έχουν ακόμη εγκριθεί.

               (8)

               Το χρέος του ιδιωτικού τομέα στην Κύπρο εξακολουθεί να είναι υπερβολικό. Ενώ η μεταρρύθμιση των πλαισίων για τις εκποιήσεις και την αφερεγγυότητα αποτελεί σημαντικό βήμα για την εξισορρόπηση των δικαιωμάτων των δανειοληπτών και των πιστωτών, υπάρχει περιθώριο βελτίωσης της αποτελεσματικότητά τους και επέκτασης της χρήσης τους. Ορισμένες αδυναμίες στη λειτουργία αυτών των πλαισίων δυσχεραίνουν τη θέση του ιδιωτικού χρέους σε σταθερά πτωτική πορεία και την ταχύτερη μείωση των μη εξυπηρετούμενων δανείων. Αυτό επηρεάζει επίσης τη δυνατότητα να προσφέρονται δεύτερες ευκαιρίες στους επιχειρηματίες. Εξακολουθούν να υπάρχουν ορισμένες αδυναμίες στη λειτουργία των λύσεων που αφορούν την αναδιάρθρωση του χρέους του ιδιωτικού τομέα. Επιπλέον, η έγκριση όλων των αναγκαίων κανόνων και κανονισμών πολιτικής δικονομίας είναι σημαντική για την αποτελεσματική εφαρμογή της νομοθεσίας περί αφερεγγυότητας. Προκειμένου να καταστεί πλήρως λειτουργική, η Υπηρεσία Αφερεγγυότητας χρειάζεται κατάλληλη στελέχωση, υποδομή ΤΠ και επαρκή αριθμό κατάλληλα καταρτισμένων και αδειοδοτημένων υπευθύνων διαδικασιών αφερεγγυότητας. Επιπλέον, η ύπαρξη αξιόπιστων και ταχύρρυθμων συστημάτων για την έκδοση και μεταβίβαση τίτλων ιδιοκτησίας είναι ζωτικής σημασίας για την αποφυγή καθυστερήσεων και την παροχή εγγυήσεων στους αγοραστές, διασφαλίζοντας τον ορθό προσδιορισμό των δικαιωμάτων ιδιοκτησίας και συμβάλλοντας στην αποκατάσταση της εμπιστοσύνης στην αγορά κατοικίας.

               (9)

               Η Κύπρος αντιμετωπίζει επίσης σοβαρές προκλήσεις όσον αφορά τη λειτουργία του δικαστικού συστήματος. Αναποτελεσματικές δικαστικές διαδικασίες και περιορισμένο δυναμικό προκαλούν σημαντικές καθυστερήσεις στη διεκπεραίωση δικαστικών υποθέσεων, που παρεμποδίζουν τη λειτουργία του πλαισίου εκποιήσεων και αφερεγγυότητας και αποδυναμώνουν γενικά το επιχειρηματικό περιβάλλον. Ελλείψει μεταρρύθμισης του κώδικα πολιτικής δικονομίας, οι ρυθμοί λήψης και εκτέλεσης των δικαστικών αποφάσεων και μείωσης των καθυστερήσεων παραμένουν αργοί.

               (10)

               Έχει σημειωθεί σημαντική πρόοδος στο πλαίσιο του προγράμματος μακροοικονομικής προσαρμογής για την αναδιάρθρωση και αποκατάσταση της εμπιστοσύνης στο χρηματοπιστωτικό σύστημα της Κύπρου. Ωστόσο, η Κύπρος εξακολουθεί να αντιμετωπίζει την πρόκληση της αποκατάστασης της κανονικής ροής δανειοδότησης στην οικονομία και μείωσης των μη εξυπηρετούμενων δανείων, τα οποία αντιπροσωπεύουν περίπου το 55 % του συνόλου των δανείων προς νοικοκυριά και μη χρηματοοικονομικές εταιρείες. Το υψηλό εταιρικό χρέος καθιστά λιγότερο ανταγωνιστικές τις επιχειρήσεις και επηρεάζει την επενδυτική και αναπτυξιακή ικανότητά τους. Αν και σημειώνεται πρόοδος, οι προσπάθειες των τραπεζών για την αναδιάρθρωση του χρέους των βιώσιμων δανειοληπτών δεν έχουν ακόμη παράξει απτά αποτελέσματα και η τροφοδότηση του μη εξυπηρετούμενου ανοίγματός τους εξακολουθεί να είναι σχετικά περιορισμένη. Οι αδυναμίες στην εκτέλεση των συμβάσεων και η πειθαρχία στην αποπληρωμή αποτελούν τροχοπέδη για την ικανότητα αντιμετώπισης της στρατηγικής αθέτησης υποχρεώσεων και περιορισμού της συσσώρευσης μη εξυπηρετούμενων δανείων. Παράλληλα, οι τράπεζες έχουν περιορισμένη πρόσβαση στις πληροφορίες σχετικά με τα εισοδήματα και τα περιουσιακά στοιχεία των οφειλετών, παρά τη δημιουργία του μητρώου πιστώσεων.

               (11)

               Η Κύπρος έχει σημειώσει σημαντική πρόοδο όσον αφορά την έξοδο της οικονομίας από την ύφεση, αλλά οι επενδύσεις παραμένουν χαμηλές και το αναπτυξιακό δυναμικό της οικονομίας είναι περιορισμένο. Στο πλαίσιο του προγράμματος, η Κύπρος υιοθέτησε ένα σχέδιο δράσης για την ανάπτυξη, με στόχο τη βελτίωση του ανταγωνισμού, την ενίσχυση των κινήτρων για καινοτομία και τη διευκόλυνση των επενδύσεων με τη δημιουργία ενός πιο διαφανούς και αποδοτικού περιβάλλοντος για την ανάπτυξη επιχειρηματικής δράσης και την απλούστευση των διαδικασιών έγκρισης και αδειοδότησης. Η εφαρμογή του προγράμματος ιδιωτικοποιήσεων και η ενίσχυση των εθνικών ρυθμιστικών αρχών αποβλέπουν στην προσέλκυση ξένων επενδύσεων που ενισχύουν την παραγωγικότητα. Οι νεοσύστατες επιχειρήσεις και οι ΜΜΕ έχουν επί του παρόντος πολύ περιορισμένες δυνατότητες πρόσβασης σε χρηματοδότηση, λόγω των αυστηρών όρων τραπεζικής δανειοδότησης και της έλλειψης εναλλακτικών πηγών χρηματοδότησης. Η πρόσβαση στη χρηματοδότηση θα μπορούσε να διευκολυνθεί μέσω του αυξημένου συντονισμού των εργαλείων της ΕΕ, όπως τα Ευρωπαϊκά Διαρθρωτικά και Επενδυτικά Ταμεία, το Ευρωπαϊκό Ταμείο Στρατηγικών Επενδύσεων και τα ανταγωνιστικά προγράμματα της ΕΕ.

               (12)

               Η αγορά εργασίας άρχισε να ανακάμπτει το 2015, αλλά η ανεργία παραμένει σε υψηλά επίπεδα, αν και μειώνεται. Ειδικότερα, η ανεργία των νέων και η μακροχρόνια ανεργία αποτελούν πηγή ανησυχίας. Έχουν ληφθεί ορισμένα μέτρα στους τομείς των ενεργητικών πολιτικών για την αγορά εργασίας και των δημόσιων υπηρεσιών απασχόλησης. Εντούτοις, οι τελευταίες εξακολουθούν να μην διαθέτουν την ικανότητα ανταπόκρισης στη ζήτηση, ποιοτικής υποστήριξης στην αναζήτηση εργασίας και την παροχή συμβουλών και προσέγγισης των μη καταγεγραμμένων ανέργων. Τα σχέδια για την ενίσχυση της διοικητικής ικανότητας των δημόσιων υπηρεσιών απασχόλησης, συμπεριλαμβανομένης της εξειδίκευσης και της αύξησης του αριθμού των συμβούλων που εξυπηρετούν άμεσα τις ανάγκες των πελατών, έχουν καθυστερήσει. Η αποτελεσματικότητα των ενεργητικών πολιτικών για την αγορά εργασίας είναι περιορισμένη λόγω έλλειψης αποτελεσματικής παρακολούθησης της ποιότητας των τρεχόντων προγραμμάτων.

               (13)

               Η συμμετοχή των νέων στην επαγγελματική εκπαίδευση και κατάρτιση παραμένει χαμηλή και χαρακτηρίζεται από την έλλειψη δέσμευσης των εργοδοτών στην εκπαίδευση σπουδαστών. Ωστόσο, εφαρμόζονται επί του παρόντος μέτρα, σύμφωνα με τη στρατηγική για την επαγγελματική εκπαίδευση και κατάρτιση.

               (14)

               Η Κύπρος δεν παρέχει καθολική κάλυψη όσον αφορά την υγειονομική περίθαλψη και το σύστημα υγείας δεν παρέχει κατάλληλη και αποτελεσματική πρόσβαση στην περίθαλψη. Λόγω της χαμηλής δημόσιας χρηματοδότησης για την υγειονομική περίθαλψη, οι μη καλυπτόμενες ανάγκες — λόγω του κόστους καθώς και των απευθείας πληρωμών από τους ασθενείς — είναι σημαντικά υψηλότερες από ό, τι σε άλλα κράτη μέλη της ΕΕ. Υπάρχει περιθώριο για αποδοτικότερη χρήση των πόρων. Η μεγαλύτερη αυτονομία των δημόσιων νοσοκομείων και η δημιουργία ενός εθνικού συστήματος υγείας είναι μεταξύ των μέτρων που θεωρήθηκαν κατάλληλα, αλλά δεν έχουν θεσπιστεί ακόμη, για τη βελτίωση της επάρκειας και της αποτελεσματικότητας από πλευράς κόστους του κυπριακού συστήματος υγείας.

               (15)

               Στο πλαίσιο του Ευρωπαϊκού Εξαμήνου, η Επιτροπή προέβη σε ολοκληρωμένη ανάλυση της οικονομικής πολιτικής της Κύπρου και τη δημοσίευσε στην έκθεση του 2016 για τη χώρα. Αξιολόγησε επίσης το πρόγραμμα σταθερότητας και το Εθνικό Πρόγραμμα Μεταρρυθμίσεων της Κύπρου. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στην Κύπρο, αλλά και τη συμμόρφωσή τους με τους κανόνες και τις κατευθύνσεις της ΕΕ, δεδομένης της ανάγκης ενδυνάμωσης της συνολικής οικονομικής διακυβέρνησης της ΕΕ, μέσω της συνεκτίμησης στοιχείων σε επίπεδο ΕΕ κατά τη διαμόρφωση μελλοντικών εθνικών αποφάσεων. Οι συστάσεις στο πλαίσιο του Ευρωπαϊκού Εξαμήνου αποτυπώνονται στις συστάσεις 1 έως 5 κατωτέρω.

               (16)

               Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας και η γνώμη του (7) αποτυπώνεται ιδιαιτέρως στη σύσταση 1 κατωτέρω.

               (17)

               Υπό το πρίσμα της εμπεριστατωμένης επισκόπησης της Επιτροπής και της εν λόγω αξιολόγησης, το Συμβούλιο εξέτασε το Εθνικό Πρόγραμμα Μεταρρυθμίσεων και το πρόγραμμα σταθερότητας. Οι συστάσεις που απηύθυνε σύμφωνα με το άρθρο 6 του κανονισμού (ΕΕ) αριθ. 1176/2011 αποτυπώνονται στις συστάσεις 1 έως 5 κατωτέρω,

         ΣΥΝΙΣΤΑ στην Κύπρο να λάβει μέτρα το 2016 και το 2017 προκειμένου:

               1.

               Μετά τη διόρθωση του υπερβολικού ελλείμματος, να τηρήσει τον μεσοπρόθεσμο δημοσιονομικό στόχο το 2016 και το 2017. Να θεσπίσει, έως το τέλος του 2016, δεσμευτικό μηχανισμό για τη συγκράτηση του ρυθμού αύξησης των αμοιβών των δημοσίων υπαλλήλων. Να θεσπίσει, έως το τέλος του 2016, την οριζόντια μεταρρύθμιση της δημόσιας διοίκησης και τον νόμο σχετικά με τη διακυβέρνηση των κρατικών οντοτήτων, και να θέσει σε εφαρμογή τη μεταρρύθμιση της τοπικής αυτοδιοίκησης. Να θεσπίσει, έως το τέλος του 2016, τις διατάξεις του παραγώγου δικαίου για τη συμπλήρωση του νέου δημοσιονομικού πλαισίου.

               2.

               Να εξαλείψει, έως τον Ιούνιο του 2017, τα εμπόδια για την πλήρη εφαρμογή του πλαισίων για την αφερεγγυότητα και τις εκποιήσεις και να εξασφαλίσει επαρκείς πόρους για την Υπηρεσία Αφερεγγυότητας. Να διασφαλίσει αξιόπιστα και ταχύρρυθμα συστήματα για την έκδοση τίτλων ιδιοκτησίας και τη μεταβίβαση των δικαιωμάτων κυριότητας ακίνητης περιουσίας. Να αυξήσει την αποτελεσματικότητα και το δυναμικό του δικαστικού συστήματος. Να μεταρρυθμίσει τον κώδικα πολιτικής δικονομίας.

               3.

               Να λάβει, έως το τέλος του 2016, πρόσθετα μέτρα που να διασφαλίζουν τη μείωση των μη εξυπηρετούμενων δανείων και την ακριβή αποτίμηση των εξασφαλίσεων για τη δημιουργία προβλέψεων. Να διευρύνει το φάσμα των διαθέσιμων πληροφοριών για τους πιστωτές και να αυξήσει την πληροφόρηση που ήδη παρέχει ώστε να καταστεί πλήρως λειτουργικό το μητρώο πιστώσεων.

               4.

               Να εξαλείψει τα εμπόδια στις επενδύσεις, ιδίως με την εφαρμογή του σχεδίου δράσης για την ανάπτυξη, τη συνέχιση του σχεδίου ιδιωτικοποιήσεων και την ενίσχυση των εθνικών ρυθμιστικών αρχών. Να λάβει μέτρα για τη βελτίωση της πρόσβασης στη χρηματοδότηση των μικρών και μεσαίων επιχειρήσεων.

               5.

               Να ενισχύσει την ικανότητα των δημόσιων υπηρεσιών απασχόλησης και τη συνδρομή τους στους μακροχρόνια ανέργους· να βελτιώσει την προσέγγιση των μη καταγεγραμμένων ανέργων. Να θεσπίσει νομοθεσία για τη μεταρρύθμιση της νοσοκομειακής περίθαλψης και σημειώσει πρόοδο όσον αφορά την προγραμματισμένη υλοποίηση της καθολικής κάλυψης της ιατροφαρμακευτικής περίθαλψης.

      Βρυξέλλες, 12 Ιουλίου 2016.

            Για το Συμβούλιο

            Ο Πρόεδρος

         P. KAŽIMÍR

      (1)  ΕΕ L 209 της 2.8.1997, σ. 1.

      (2)  ΕΕ L 306 της 23.11.2011, σ. 25.

      (3)  Εκτελεστική απόφαση 2013/463/EE του Συμβουλίου, της 13ης Σεπτεμβρίου 2013, για την έγκριση του προγράμματος μακροοικονομικής σταθερότητας για την Κύπρο και την κατάργηση της απόφασης 2013/236/ΕΕ (ΕΕ L 250 της 20.9.2013, σ. 40).

      (4)  Κανονισμός (ΕΕ) αριθ. 472/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, για την ενίσχυση της οικονομικής και δημοσιονομικής εποπτείας των κρατών μελών στη ζώνη του ευρώ τα οποία αντιμετωπίζουν ή απειλούνται με σοβαρές δυσκολίες αναφορικά με τη χρηματοοικονομική τους σταθερότητα (ΕΕ L 140 της 27.5.2013, σ. 1).

      (5)  ΕΕ C 96 της 11.3.2016, σ. 1.

      (6)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).

      (7)  Δυνάμει του άρθρου 5 παράγραφος 2 του κανονισμού (ΕΚ) αριθ. 1466/97.


Avis juridique important

|

31999Y0520(01)

Σύσταση του Συμβουλίου, της 29ης Απριλίου 1999, σχετικά με τον εφοδιασμό των υπηρεσιών θεώρησης των αντιπροσωπιών στην αλλοδαπή καθώς και των εσωτερικών αρχών που ασχολούνται με τη χορήγηση ή την παράταση θεωρήσεων για την αναγνώριση πλαστών και παραποιημένων εγγράφων

Επίσημη Εφημερίδα αριθ. C 140 της 20/05/1999 σ. 0001 - 0002

ΣΥΣΤΑΣΗ ΤΟΥ ΣΥΜΒΟΥΛΙΟΥτης 29ης Απριλίου 1999σχετικά με τον εφοδιασμό των υπηρεσιών θεώρησης των αντιπροσωπιών στην αλλοδαπή καθώς και των εσωτερικών αρχών που ασχολούνται με τη χορήγηση ή την παράταση θεωρήσεων για την αναγνώριση πλαστών και παραποιημένων εγγράφων(1999/C 140/01)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,Μετά από γνώμη του Ευρωπαϊκού Κοινοβουλίου,Εκτιμώντας ότι, σύμφωνα με το άρθρο K.1 της συνθήκης για την Ευρωπαϊκή Ένωση και υπό την επιφύλαξη των αρμοδιοτήτων της Ευρωπαϊκής Κοινότητας, τα κράτη μέλη θεωρούν ως θέματα κοινού ενδιαφέροντος τους κατωτέρω τομείς:- κανόνες που διέπουν τη διέλευση των προσώπων από τα εξωτερικά σύνορα των κρατών μελών και την άσκηση των σχετικών ελέγχων,- πολιτική όσον αφορά τη μετανάστευση και τους υπηκόους τρίτων χωρών,- προϋποθέσεις εισόδου και κυκλοφορίας των υπηκόων τρίτων χωρών στο έδαφος των κρατών μελών,- προϋποθέσεις διαμονής των υπηκόων τρίτων χωρών στο έδαφος των κρατών μελών, συμπεριλαμβανομένης της συνένωσης των οικογενειών και της πρόσβασης στην εργασία,- καταπολέμηση της παράνομης μετανάστευσης, διαμονής και εργασίας υπηκόων τρίτων χωρών στο έδαφος κρατών μελών,Με την πρόθεση να εμποδίσει την κατάχρηση εγγράφων κατά την είσοδο και διαμονή υπηκόων τρίτων χωρών στο έδαφος των κρατών μελών,Θεωρώντας ότι η εμπόδιση της κατάχρησης εγγράφων μπορεί να επιτευχθεί αποτελεσματικά με τη λήψη προληπτικών μέτρων,Εκτιμώντας τη σημασία της ύπαρξης ομοιόμορφου επιπέδου ειδικών γνώσεων και εξοπλισμού ανίχνευσης πλαστογραφημένων εγγράφων στις αρχές έκδοσης θεωρήσεων των κρατών μελών της Ευρωπαϊκής Ένωσης,ΣΥΝΙΣΤΑ ΣΤΙΣ ΚΥΒΕΡΝΗΣΕΙΣ ΤΩΝ ΚΡΑΤΩΝ ΜΕΛΩΝ:Άρθρο 1Τα κράτη μέλη θα πρέπει να βελτιώσουν μελλοντικά τους όρους έκδοσης θεωρήσεων, ιδίως:- μέσω ενός ανάλογου επιπέδου εξοπλισμού και- με την ενίσχυση των αντίστοιχων ικανοτήτων και τεχνικών γνώσεων, που απαιτούνται για αυτήν την εξέταση, συμπεριλαμβανομένων των προς τούτο αναγκαίων συστηματικών εκπαιδευτικών μέτρων,προκειμένου να βελτιώσουν την ικανότητά τους να αναγνωρίζουν πλαστά και παραποιημένα έγγραφα.Άρθρο 2Προκειμένου να αποφασιστεί, στα πλαίσια της εθνικής αρμοδιότητος, πώς θα εξοπλιστούν οι αρμόδιες για τη χορήγηση και παράταση θεωρήσεων υπηρεσίες, θα πρέπει να ληφθούν υπόψη οι εξής καθοριστικοί παράγοντες:- αριθμός των αιτήσεων θεώρησης,- αναγνωρισμένο επίπεδο των πλαστογραφιών και παραποιήσεων εγγράφων.Για τον εξοπλισμό, αποφασιστικής σημασίας δεν είναι τόσο το μέγεθος της υπηρεσίας θεώρησης ή ο αριθμός των θεωρήσεων που εκδίδει, όσο ο πραγματικός δυνητικός κίνδυνος πλαστογραφιών και παραποιήσεων, στο πλαίσιο της διαδικασίας θεώρησης. Αυτό που έχει σημασία είναι η αναγνώριση παραποιήσεων και πλαστογραφιών στα θεωρηθέντα διαβατήρια, έγγραφα υποκατάστατα διαβατηρίων, προσκομισθείσες προσκλήσεις και άλλα αποδεικτικά στοιχεία, τα οποία είναι σημαντικά για τη διαδικασία θεώρησης.Άρθρο 3Ο ελάχιστος τεχνικός εξοπλισμός καθορίζεται στο παράρτημα της παρούσας σύστασης. Το παράρτημα προσαρμόζεται τακτικά στην τεχνολογική πρόοδο.Άρθρο 4Τα κράτη μέλη θα πρέπει να προσπαθήσουν να συμμορφωθούν σταδιακά, αναλόγως των εθνικών εκτιμήσεων περί ενδεχομένου κινδύνου και λαμβάνοντας υπόψη τις οικονομικές δυνατότητες, προςτα κριτήρια της παρούσας σύστασης, όσον αφορά την κατάρτιση του προσωπικού και το ανθρώπινο δυναμικό τους καθώς και τον εξοπλισμό.Στα πλαίσια της επί τόπου προξενικής συνεργασίας, τα κράτη μέλη θα πρέπει να εξετάζουν τη δυνατότητα, αναλόγως των αναγκών και στα πλαίσια των δυνατοτήτων τους, να θέτουν στη διάθεση άλλων κρατών μελών τις συσκευές τους. Εναλλακτικά, τα κράτη μέλη δύνανται να μελετήσουν, ως περαιτέρω δυνατότητα, την κοινή χρησιμοποίηση των συσκευών σε τοπικό επίπεδο. Μπορούν να αρχίσουν μαθήματα επιμόρφωσης για συνεργάτες άλλων κρατών μελών, ενώ θα πρέπει να υπάρχει αμοιβαία ενημέρωση όσον αφορά τις γνώσεις και την εμπειρία για το ειδικευμένο προσωπικό.Λουξεμβούργο, 29 Απριλίου 1999.Για το ΣυμβούλιοΟ ΠρόεδροςW. MÜLLERΠΑΡΑΡΤΗΜΑΣΥΝΙΣΤΩΜΕΝΟΣ ΕΞΟΠΛΙΣΜΟΣΑ. ΧΑΜΗΛΟ ΕΠΙΠΕΔΟ ΚΙΝΔΥΝΟΥΠροσωπικό:Προσωπικό με βασική εκπαίδευσηΑπαιτούμενος εξοπλισμός:- Πηγή υπεριώδους φωτός- Φακοί υπεριώδους φωτός- Μεγέθυνση/Διατάξεις φωτισμού- Μεγεθυντικοί φακοί χειρός, συγκεκριμένα: συσκευή φωτισμού εκ των όπισθεν - Συσκευή πλαγίου φωτισμού- Συσκευή συνδυασμένου ελέγχου εγγράφων με σύστημα μεγέθυνσης, φωτισμού εκ των όπισθεν και πλαγίου φωτισμού- Ειδικές συσκευές ελέγχου- Retroviewer (συσκευή ελέγχου αυτοανακλώμενων υλικών)- Μεγεθυντικοί φακοί, φύλλα φίλτρου κ.λπ. για λανθάνοντα γνωρίσματα ασφαλείας των εγγράφων που χρησιμοποιούνται συνήθως- Υλικό αναφοράς- Υλικό αναφοράς για γνήσια διαβατήρια (π.χ. εγχειρίδιο διαβατηρίων, Annual Passport Guide)- Ευρωπαϊκό δελτίο πλαστών εγγράφωνΒ. ΕΝΔΙΑΜΕΣΟ ΕΠΙΠΕΔΟ ΚΙΝΔΥΝΟΥΠροσωπικό:Προσωπικό με βασική εκπαίδευση: και επιπλέον συνδρομή συμβούλων σε θέματα εγγράφων ή άλλων ειδικευμένων συνεργατών της υπηρεσίας θεωρήσεων για την αναγνώριση παραποιημένων και πλαστών εγγράφων, οι οποίοι είναι παρόντες ή διαθέσιμοι.Απαιτούμενος εξοπλισμός:- Πηγή υπεριώδους φωτός- Φακοί και επιτραπέζια συσκευή υπεριώδους φωτός- Μεγέθυνση- Στερεοσκοπικό μικροσκόπιο ζουμ (μεταβλητής εστιακής απόστασης) χαμηλής μεγέθυνσης- Φωτεινή πηγή με εύκαμπτο οδηγό φωτός οπτικών ινών- Φωτοτράπεζα για έρευνες με φωτισμό εκ των όπισθεν- Ειδικές συσκευές ελέγχου- Retroviewer (συσκευή ελέγχου αυτοανακλώμενων υλικών)- Δοκιμαστικοί σωλήνες, φύλλα φίλτρου κ.λπ. για λανθάνοντα γνωρίσματα ασφαλείας των εγγράφων που συνήθως χρησιμοποιούνται επί τόπου- Υλικό αναφοράς- Υλικό αναφοράς για γνήσια διαβατήρια (π.χ. Εγχειρίδιο διαβατηρίων, Annual Passport Guide)- Ευρωπαϊκό δελτίο πλαστών εγγράφωνΓ. ΥΨΗΛΟ ΕΠΙΠΕΔΟ ΚΙΝΔΥΝΟΥΠροσωπικό:Υπάλληλοι υψηλής ειδίκευσης, οι οποίοι διαθέτουν μεγάλη πείρα στην αναγνώριση πλαστογραφημένων εγγράφων, ή μόνιμα επιτόπου απασχολούμενοι σύμβουλοι σε θέματα εγγράφωνΑπαιτούμενος εξοπλισμός:- Πηγή υπεριώδους φωτός- Φακοί και επιτραπέζια συσκευή υπεριώδους φωτός- Μεγέθυνση- Στερεοσκοπικό μικροσκόπιο ζουμ (μεταβλητής εστιακής απόστασης) χαμηλής μεγέθυνσης- Φωτεινή πηγή με εύκαμπτο οδηγό φωτός οπτικών ινών- Φωτοτράπεζα για έρευνες με φωτισμό εκ των όπισθεν- Ειδικές συσκευές ελέγχου- Retroviewer (συσκευή ελέγχου αυτοανακλώμενων υλικών)- Μεγεθυντικοί φακοί, φύλλα φίλτρου κ.λπ., για λανθάνοντα γνωρίσματα ασφαλείας των εγγράφων που χρησιμοποιούνται συνήθως- Υπέρυθρος εξοπλισμός σάρωσης- Συσκευή εξέτασης των εγγράφων με υπέρυθρες ακτίνες- Συσκευές για μηχανική εξέταση κειμένων- Συσκευές ανάγνωσης OCR (Οπτική Αναγνώριση Χαρακτήρων - με ψηφιακή επαλήθευση)- Συσκευές μηχανικού ελέγχου της γνησιότητος (π.χ. για δομές κινηγραφήματος)- Υλικό αναφοράς- Υλικό αναφοράς για γνήσια διαβατήρια (π.χ. εγχειρίδιο διαβατηρίων, Annual Passport Guide)- Ευρωπαϊκό δελτίο πλαστών εγγράφων- Συστήματα τραπεζών δεδομένων (συστήματα πληροφόρησης σχετικά με γνήσια και πλαστά έγγραφα και συστήματα έρευνας για τον προσδιορισμό κλαπέντων εγγράφων)


title: Σύσταση της Επιτροπής, της 12ης Μαΐου 2009 , για την εφαρμογή αρχών προστασίας της ιδιωτικής ζωής και των δεδομένων στις εφαρμογές που υποστηρίζονται από ραδιοσυχνική αναγνώριση [κοινοποιηθείσα υπό τον αριθμό Ε(2009) 3200]

text:
               16.5.2009

               EL

               Επίσημη Εφημερίδα της Ευρωπαϊκής Ένωσης

               L 122/47

      ΣΫΣΤΑΣΗ ΤΗΣ ΕΠΙΤΡΟΠΉΣ

   της 12ης Μαΐου 2009
   για την εφαρμογή αρχών προστασίας της ιδιωτικής ζωής και των δεδομένων στις εφαρμογές που υποστηρίζονται από ραδιοσυχνική αναγνώριση
   [κοινοποιηθείσα υπό τον αριθμό Ε(2009) 3200]
   (2009/387/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 211,
   Κατόπιν διαβουλεύσεων με τον Ευρωπαίο Επόπτη Προστασίας Δεδομένων,
   Εκτιμώντας τα ακόλουθα:

               (1)

               Η ραδιοσυχνική αναγνώριση (RFID) σηματοδοτεί νέα εξέλιξη στην κοινωνία της πληροφορίας όπου αντικείμενα εξοπλισμένα με μικροηλεκτρονικά συστήματα τα οποία μπορούν να επεξεργάζονται δεδομένα αυτομάτως θα αποτελούν ολοένα και περισσότερο αναπόσπαστο κομμάτι της καθημερινής ζωής.

               (2)

               Η ραδιοσυχνική αναγνώριση γενικεύεται όλο και περισσότερο, και συνεπώς αποτελεί μέρος της ζωής των φυσικών προσώπων σε διάφορους τομείς όπως αυτόν της εφοδιαστικής (1), της υγειονομικής περίθαλψης, των μέσων μαζικής μεταφοράς, του λιανικού εμπορίου, ιδίως όσον αφορά τη βελτίωση της ασφάλειας των προϊόντων και την ταχύτερη ανάκληση προϊόντων, της ψυχαγωγίας, της εργασίας, της διαχείρισης διοδίων και αποσκευών, και, τέλος, των ταξιδιωτικών εγγράφων.

               (3)

               Η τεχνολογία RFID έχει το δυναμικό να καταστεί κινητήρια δύναμη ανάπτυξης και απασχόλησης, και συνεπώς ισχυρός συντελεστής στη στρατηγική της Λισαβόνας, καθώς είναι πολλά υποσχόμενη από οικονομικής απόψεως, όπου μπορεί να επιφέρει νέες επιχειρηματικές ευκαιρίες, μείωση του κόστους και αύξηση της αποτελεσματικότητας, ιδίως όσον αφορά την αντιμετώπιση της παραποίησης και τη διαχείριση αποβλήτων ηλεκτρικού και ηλεκτρονικού εξοπλισμού (ηλεκτρονικά απόβλητα), επικίνδυνων υλικών, και τέλος, όσον αφορά την ανακύκλωση προϊόντων στο τέλος του κύκλου ζωής τους.

               (4)

               Η τεχνολογία RFID επιτρέπει την επεξεργασία δεδομένων, συμπεριλαμβανομένων των δεδομένων προσωπικού χαρακτήρα, από μικρές αποστάσεις χωρίς φυσική επαφή ή οπτική αλληλεπίδραση μεταξύ της συσκευής ανάγνωσης ή εγγραφής και της ετικέτας, με τρόπο που η αλληλεπίδραση αυτή μπορεί να συμβαίνει εν αγνοία του φυσικού προσώπου.

               (5)

               Οι εφαρμογές RFID έχουν τη δυνατότητα επεξεργασίας δεδομένων που αναφέρονται σε φυσικό πρόσωπο του οποίου η ταυτότητα είναι γνωστή ή μπορεί να εξακριβωθεί, ή σε φυσικό πρόσωπο του οποίου η ταυτότητα μπορεί να προσδιορισθεί άμεσα ή έμμεσα. Οι εν λόγω εφαρμογές μπορούν να επεξεργάζονται δεδομένα προσωπικού χαρακτήρα τα οποία αποθηκεύονται στην ετικέτα, όπως όνομα, ημερομηνία γέννησης ή διεύθυνση ενός ατόμου ή δεδομένα βιομετρικής αναγνώρισης ή δεδομένα τα οποία συνδέουν τον αριθμό συγκεκριμένου αντικειμένου RFID με προσωπικά δεδομένα τα οποία είναι αποθηκευμένα σε άλλα σημεία του συστήματος. Επιπλέον, η εν λόγω τεχνολογία έχει τη δυνατότητα να χρησιμοποιείται για την παρακολούθηση φυσικών προσώπων μέσω ενός ή περισσότερων αντικειμένων με αριθμό αντικειμένου RFID που έχουν στην κατοχή τους.

               (6)

               Η εξάπλωση της ραδιοσυχνικής αναγνώρισης απαιτεί ιδιαίτερη προσοχή όσον αφορά ζητήματα προστασίας της ιδιωτικής ζωής και των δεδομένων εξαιτίας του δυναμικού της να είναι πανταχού παρούσα και πρακτικά αόρατη. Επομένως, στις εφαρμογές RFID πρέπει να ενσωματωθούν χαρακτηριστικά ασφάλειας της ιδιωτικής ζωής και των πληροφοριών πριν από την ευρεία χρήση τους (αρχή της «ασφάλειας και προστασίας της ιδιωτικής ζωής εκ κατασκευής»).

               (7)

               Η RFID θα μπορέσει να προσφέρει τα πολυάριθμα οικονομικά και κοινωνικά οφέλη της μόνο με τη λήψη αποτελεσματικών μέτρων διασφάλισης της προστασίας των δεδομένων προσωπικού χαρακτήρα, της ιδιωτικής ζωής και των συναφών δεοντολογικών αρχών που αποτελούν τον πυρήνα της συζήτησης γύρω από τη δημόσια αποδοχή της RFID.

               (8)

               Τα κράτη μέλη και οι ενδιαφερόμενοι οφείλουν, ιδιαίτερα στην παρούσα αρχική φάση εφαρμογής της RFID, να καταβάλλουν μεγαλύτερη προσπάθεια ώστε να διασφαλισθεί ότι οι εφαρμογές RFID υπόκεινται σε παρακολούθηση και ότι τα δικαιώματα και οι ελευθερίες των φυσικών προσώπων γίνονται σεβαστά.

               (9)

               Με την ανακοίνωση της 15ης Μαρτίου 2007, με τίτλο «Η ραδιοσυχνική αναγνώριση (RFID) στην Ευρώπη: βήματα προς την κατεύθυνση χάραξης πλαισίου πολιτικής» (2) η Επιτροπή ανήγγειλε ότι θα παρασχεθεί αποσαφήνιση και καθοδήγηση σχετικά με ζητήματα προστασίας των δεδομένων και της ιδιωτικής ζωής αναφορικά με τις εφαρμογές RFID μέσω μιας ή περισσότερων συστάσεων της Επιτροπής.

               (10)

               Τα δικαιώματα και οι υποχρεώσεις που αφορούν την προστασία δεδομένων προσωπικού χαρακτήρα και την ελεύθερη κυκλοφορία των εν λόγω δεδομένων, όπως προβλέπεται στην οδηγία 95/46/ΕΚ του Ευρωπαϊκού Κοινοβουλίου και του Συμβουλίου, της 24ης Οκτωβρίου 1995, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα και για την ελεύθερη κυκλοφορία των δεδομένων αυτών (3) και στην οδηγία 2002/58/ΕΚ του Ευρωπαϊκού Κοινοβουλίου και Συμβουλίου, της 12ης Ιουλίου 2002, σχετικά με την επεξεργασία των δεδομένων προσωπικού χαρακτήρα και την προστασία της ιδιωτικής ζωής στον τομέα των ηλεκτρονικών επικοινωνιών (οδηγία για την προστασία ιδιωτικής ζωής στις ηλεκτρονικές επικοινωνίες) (4) εφαρμόζονται πλήρως στη χρήση εφαρμογών RFID που επεξεργάζονται δεδομένα προσωπικού χαρακτήρα.

               (11)

               Οι αρχές που καθορίζονται στην οδηγία 1999/5/ΕΚ του Ευρωπαϊκού Κοινοβουλίου και του Συμβουλίου, της 9ης Μαρτίου 1999, σχετικά με το ραδιοεξοπλισμό και τον τηλεπικοινωνιακό τερματικό εξοπλισμό και την αμοιβαία αναγνώριση της πιστότητας των εξοπλισμών αυτών (5) πρέπει να εφαρμοστούν στην ανάπτυξη των εφαρμογών RFID.

               (12)

               Η γνωμοδότηση του Ευρωπαίου Επόπτη Προστασίας Δεδομένων (6) παρέχει καθοδήγηση σχετικά με τον τρόπο χειρισμού προϊόντων με ετικέτες, τα οποία προορίζονται για φυσικά πρόσωπα και ζητάει να προσδιορισθούν και να αναπτυχθούν οι «βέλτιστες διαθέσιμες τεχνικές» για τη διασφάλιση της προστασίας της ιδιωτικής ζωής και της ασφάλειας των συστημάτων RFID στις εκτιμήσεις των επιπτώσεων στην ιδιωτική ζωή και την ασφάλεια.

               (13)

               Οι φορείς εκμετάλλευσης των εφαρμογών RFID πρέπει να λάβουν όλα τα κατάλληλα μέτρα ώστε να διασφαλισθεί ότι τα δεδομένα δεν σχετίζονται με φυσικά πρόσωπα των οποίων η ταυτότητα είναι γνωστή ή μπορεί να εξακριβωθεί με οποιοδήποτε μέσο το οποίο πιθανώς να χρησιμοποιηθεί από τον φορέα εκμετάλλευσης ή από οποιοδήποτε άλλο πρόσωπο, εκτός και αν η επεξεργασία των εν λόγω δεδομένων συμμορφώνεται με τις εφαρμοστέες αρχές και τους νομικούς κανόνες για την προστασία των δεδομένων.

               (14)

               Στην ανακοίνωση της Επιτροπής, της 2ας Μαΐου 2007, για την «προώθηση της προστασίας των δεδομένων μέσω τεχνολογιών για τη βελτίωση της προστασίας της ιδιωτικότητας (ΤΒΙ)» (7) καθορίζονται σαφείς ενέργειες για την επίτευξη του στόχου ελαχιστοποίησης της επεξεργασίας προσωπικών δεδομένων και της μη χρησιμοποίησης ανώνυμων ή ψευδώνυμων δεδομένων, όπου αυτό είναι δυνατό, μέσω της υποστήριξης της ανάπτυξης των ΤΒΙ και τη χρησιμοποίησή τους από υπεύθυνους επεξεργασίας δεδομένων και ιδιώτες.

               (15)

               Στην ανακοίνωση της Επιτροπής, της 31ης Μαΐου 2006, με τίτλο «Στρατηγική για ασφαλή κοινωνία της πληροφορίας — διάλογος, πνεύμα συνεργασίας και ενίσχυση των ικανοτήτων» (8) αναγνωρίζεται ότι η ποικιλομορφία, ο ανοιχτός χαρακτήρας, η διαλειτουργικότητα, η χρηστικότητα και ο ανταγωνισμός αποτελούν καίριες κινητήριες δυνάμεις για μια ασφαλή κοινωνία της πληροφορίας, υπογραμμίζεται ο ρόλος που διαδραματίζουν τα κράτη μέλη και οι δημόσιες διοικήσεις για τη βελτίωση της ευαισθητοποίησης και την προώθηση ορθής πρακτικής αναφορικά με την ασφάλεια, και οι εμπλεκόμενοι παράγοντες του ιδιωτικού τομέα καλούνται να αναλάβουν πρωτοβουλίες ώστε να εργαστούν για την εκπόνηση οικονομικά προσιτών προγραμμάτων πιστοποίησης της ασφάλειας για προϊόντα, διεργασίες και υπηρεσίες που θα αναφέρονται σε ιδιαίτερες κοινοτικές ανάγκες, ιδίως όσον αφορά την προστασίας της ιδιωτικής ζωής.

               (16)

               Το ψήφισμα του Συμβουλίου, της 22ας Μαρτίου 2007, (9) σχετικά με τη στρατηγική για ασφαλή κοινωνία της πληροφορίας στην Ευρώπη καλεί τα κράτη μέλη να δώσουν τη δέουσα προσοχή στην ανάγκη πρόληψης και καταπολέμησης των νέων και υφιστάμενων απειλών κατά την ασφάλειας στα δίκτυα ηλεκτρονικών επικοινωνιών.

               (17)

               Ένα πλαίσιο ανεπτυγμένο σε κοινοτικό επίπεδο για την εκπόνηση εκτιμήσεων των επιπτώσεων στην προστασία της ιδιωτικής ζωής και των δεδομένων θα διασφαλίσει τη συνεκτική τήρηση των διατάξεων της παρούσας σύστασης από όλα τα κράτη μέλη. Η ανάπτυξη του εν λόγω πλαισίου πρέπει να βασιστεί στις υφιστάμενες πρακτικές και εμπειρίες που αποκτήθηκαν στα κράτη μέλη, σε τρίτες χώρες και στο πλαίσιο της εργασίας που διεξήγαγε ο Ευρωπαϊκός Οργανισμός για την Ασφάλεια δικτύων και Πληροφοριών (ENISA) (10).

               (18)

               Η Επιτροπή θα διασφαλίσει την ανάπτυξη κατευθυντήριων γραμμών σε κοινοτικό επίπεδο σχετικά με τη διαχείριση ασφάλειας πληροφοριών για τις εφαρμογές RFID, βασιζόμενη σε υφιστάμενες πρακτικές και εμπειρίες που αποκτήθηκαν στα κράτη μέλη και σε τρίτες χώρες. Τα κράτη μέλη πρέπει να συνεισφέρουν στην εν λόγω διαδικασία και να ενθαρρύνουν τη συμμετοχή ιδιωτικών φορέων και δημόσιων αρχών.

               (19)

               Μια έκθεση εκτίμησης των επιπτώσεων στην προστασία της ιδιωτικής ζωής και των δεδομένων, την οποία θα εκπονεί ο φορέας εκμετάλλευσης πριν την εγκατάσταση μιας εφαρμογής RFID, θα παρέχει τις απαραίτητες πληροφορίες για τη λήψη των κατάλληλων μέτρων προστασίας. Τα μέτρα αυτά θα πρέπει να παρακολουθούνται και να αναθεωρούνται καθ’ όλη τη διάρκεια ζωής της εφαρμογής RFID.

               (20)

               Στον τομέα του λιανικού εμπορίου, η έκθεση εκτίμησης των επιπτώσεων στην προστασία της ιδιωτικής ζωής και των δεδομένων των προϊόντων που περιέχουν ετικέτες και πωλούνται σε καταναλωτές πρέπει να παρέχει τις απαραίτητες πληροφορίες για τον προσδιορισμό πιθανής απειλής κατά της ιδιωτικής ζωής ή της προστασίας των δεδομένων προσωπικού χαρακτήρα.

               (21)

               Η χρήση διεθνών προτύπων, όπως αυτών που αναπτύσσονται από το Διεθνή Οργανισμό Τυποποίησης (ISO), κώδικες δεοντολογίας και βέλτιστες πρακτικές, που συμμορφώνονται με το κοινοτικό κανονιστικό πλαίσιο, μπορούν να συμβάλλουν στη διαχείριση των μέτρων ασφάλειας των πληροφοριών και προστασίας της ιδιωτικής ζωής σε όλες τις επιχειρηματικές διεργασίες που υλοποιούνται με RFID.

               (22)

               Οι εφαρμογές RFID με επιπτώσεις στο ευρύ κοινό, όπως η ηλεκτρονική έκδοση εισιτηρίων στα μέσα μαζικής μεταφοράς, καθιστούν απαραίτητη τη λήψη κατάλληλων μέτρων προστασίας. Οι εφαρμογές RFID οι οποίες έχουν αντίκτυπο σε φυσικά πρόσωπα μέσω της επεξεργασίας, λόγου χάρη, δεδομένων βιομετρικής αναγνώρισης ή δεδομένων που σχετίζονται με την υγεία, θεωρούνται ιδιαίτερα κρίσιμες όσον αφορά την ασφάλεια πληροφοριών και την προστασία της ιδιωτικής ζωής, και συνεπώς, απαιτούν ιδιαίτερη προσοχή.

               (23)

               Η ευρύτερη κοινωνία πρέπει να γνωρίζει τις υποχρεώσεις και τα δικαιώματα που ισχύουν σε σχέση με τη χρήση των εφαρμογών RFID. Επομένως, οι φορείς που εγκαθιστούν την τεχνολογία έχουν την ευθύνη ενημέρωσης του κοινού σχετικά με τη χρήση των εφαρμογών αυτών.

               (24)

               Η ευαισθητοποίηση του κοινού και των μικρομεσαίων επιχειρήσεων (ΜΜΕ) σχετικά με τα χαρακτηριστικά και τις δυνατότητες της RFID θα επιτρέψει στην εν λόγω τεχνολογία να εκπληρώσει την οικονομική της υπόσχεση, ενώ ταυτόχρονα, θα αμβλύνει τον κίνδυνο χρήσης της εις βάρος του δημόσιου συμφέροντος, ενισχύοντας έτσι την ευρεία αποδοχή της.

               (25)

               Η Επιτροπή θα συνεισφέρει στην εφαρμογή της παρούσας σύστασης, άμεσα και έμμεσα, διευκολύνοντας το διάλογο και τη συνεργασία μεταξύ των ενδιαφερόμενων, ιδίως μέσω του προγράμματος-πλαισίου για την ανταγωνιστικότητα και την καινοτομία (ΠΑΚ) που θεσπίστηκε με την απόφαση αριθ. 1639/2006/ΕΚ του Ευρωπαϊκού Κοινοβουλίου και του Συμβουλίου (11) και του έβδομου προγράμματος-πλαισίου για την έρευνα (ΠΠ7) που θεσπίστηκε με την απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου (12).

               (26)

               Η έρευνα και η ανάπτυξη σε τεχνολογίες χαμηλού κόστους για τη βελτίωση της προστασίας της ιδιωτικότητας και σε τεχνολογίες ασφάλειας των πληροφοριών κρίνεται απαραίτητη, σε κοινοτικό επίπεδο, για την προώθηση μιας ευρύτερης υιοθέτησης των τεχνολογιών αυτών υπό αποδεκτούς όρους.

               (27)

               Η παρούσα σύσταση σέβεται τα θεμελιώδη δικαιώματα και τηρεί τις βασικές αρχές που αναγνωρίζονται ιδίως από το Χάρτη των Θεμελιωδών Δικαιωμάτων της Ευρωπαϊκής Ένωσης. Ειδικότερα, η παρούσα σύσταση επιδιώκει τη διασφάλιση του πλήρους σεβασμού της ιδιωτικής και οικογενειακής ζωής και της προστασίας των δεδομένων προσωπικού χαρακτήρα,

         ΣΥΝΙΣΤΑ:

      Πεδίο εφαρμογής

               1.

               Η παρούσα σύσταση παρέχει καθοδήγηση στα κράτη μέλη σχετικά με το σχεδιασμό και τη λειτουργία των εφαρμογών RFID με νόμιμο, ηθικό και κοινωνικά και πολιτικά αποδεκτό τρόπο, σεβόμενη το δικαίωμα προστασίας της ιδιωτικής ζωής και διασφαλίζοντας την προστασία των δεδομένων προσωπικού χαρακτήρα.

               2.

               Η παρούσα σύσταση παρέχει καθοδήγηση σχετικά με τα μέτρα που πρέπει να ληφθούν για την εγκατάσταση εφαρμογών RFID προκειμένου να διασφαλιστεί ο σεβασμός της εθνικής νομοθεσίας για την εφαρμογή των οδηγιών 95/46/ΕΚ, 99/5/ΕΚ και 2002/58/ΕΚ, όπου είναι σκόπιμο, κατά την εγκατάσταση των σχετικών εφαρμογών.

      Ορισμοί

               3.

               Για τους σκοπούς της παρούσας σύστασης, ισχύουν οι ορισμοί της οδηγίας 95/46/ΕΚ. Επιπλέον, ισχύουν οι ακόλουθοι ορισμοί:

                           α)

                           ως «ραδιοσυχνική αναγνώριση» (RFID) νοείται η χρήση κυμάτων ηλεκτρομαγνητικής ακτινοβολίας ή επαγωγικής σύζευξης πεδίων στο τμήμα ραδιοσυχνότητας του φάσματος για την αμφίδρομη επικοινωνία με ετικέτα μέσω μιας σειράς συστημάτων διαμόρφωσης και κωδικοποίησης με αντικείμενο την αποκλειστική ανάγνωση μιας ραδιοσυχνικής ετικέτας ή άλλων αποθηκευμένων δεδομένων·

                           β)

                           ως «ετικέτα RFID» ή «ετικέτα» νοείται μια συσκευή RFID που έχει τη δυνατότητα να παράγει ένα ραδιοηλεκτρικό σήμα ή μια συσκευή RFID που προκαλεί επανασύζευξη, οπισθοσκέδαση ή αντανάκλαση (ανάλογα με τον τύπο της συσκευής) και διαμόρφωση ενός φέροντος σήματος που λαμβάνεται από μια συσκευή ανάγνωσης ή εγγραφής·

                           γ)

                           ως «συσκευή ανάγνωσης ή εγγραφής RFID» νοείται μια σταθερή ή κινητή συσκευή λήψης και αναγνώρισης δεδομένων που χρησιμοποιεί ένα ραδιοσυχνικό ηλεκτρομαγνητικό κύμα ή επαγωγική σύζευξη πεδίων για την ενίσχυση και την πραγματοποίηση ανταπόκρισης διαμορφωμένων δεδομένων από μια ετικέτα ή ομάδα ετικετών·

                           δ)

                           ως «εφαρμογή RFID» ή «εφαρμογή» νοείται μια εφαρμογή η οποία επεξεργάζεται δεδομένα μέσω της χρήσης ετικετών ή συσκευών ανάγνωσης, και η οποία υποστηρίζεται από ένα σύστημα βάσης δεδομένων (back-end system) και μια δικτυωμένη επικοινωνιακή υποδομή·

                           ε)

                           ως «φορέας εκμετάλλευσης εφαρμογής RFID» ή «φορέας εκμετάλλευσης» νοείται το φυσικό ή νομικό πρόσωπο, η δημόσια αρχή, η υπηρεσία ή οποιοσδήποτε άλλος οργανισμός, που, μόνος ή από κοινού με άλλους, καθορίζει τους σκοπούς και τα μέσα εκμετάλλευσης μιας εφαρμογής, συμπεριλαμβανομένων των υπεύθυνων επεξεργασίας δεδομένων προσωπικού χαρακτήρα που χρησιμοποιούν μια εφαρμογή RFID·

                           στ)

                           ως «ασφάλεια πληροφοριών» νοείται η τήρηση του απορρήτου, της ακεραιότητας και της διαθεσιμότητας των πληροφοριών·

                           ζ)

                           ως «παρακολούθηση» νοείται οποιαδήποτε δραστηριότητα η οποία εκτελείται με σκοπό την ανίχνευση, την παρατήρηση, την αντιγραφή ή την καταγραφή της θέσης, της κίνησης, της δραστηριότητας ή της κατάστασης ενός φυσικού προσώπου.

      Εκτιμήσεις των επιπτώσεων στην προστασία της ιδιωτικής ζωής και των δεδομένων

               4.

               Τα κράτη μέλη διασφαλίζουν ότι ο κλάδος, σε συνεργασία με τους σχετικούς φορείς της κοινωνίας των πολιτών, αναπτύσσει ένα πλαίσιο εκπόνησης εκτιμήσεων των επιπτώσεων στην προστασία της ιδιωτικής ζωής και των δεδομένων. Το εν λόγω πλαίσιο πρέπει να υποβληθεί προς έγκριση στην ομάδα εργασίας για την προστασία δεδομένων του άρθρου 29 εντός δώδεκα μηνών από την ημερομηνία δημοσίευσης της παρούσας σύστασης στην Επίσημη Εφημερίδα της Ευρωπαϊκής Ένωσης.

               5.

               Τα κράτη μέλη διασφαλίζουν ότι οι φορείς εκμετάλλευσης, χωρίς να θίγονται οι λοιπές υποχρεώσεις τους δυνάμει της οδηγίας 95/46/ΕΚ:

                           α)

                           εκπονούν εκθέσεις για την εκτίμηση των επιπτώσεων που έχει η εγκατάσταση της εφαρμογής στην προστασία των δεδομένων προσωπικού χαρακτήρα και της ιδιωτικής ζωής, συμπεριλαμβανομένης της πιθανής χρήσης της εφαρμογής για την παρακολούθηση ενός φυσικού προσώπου. Το επίπεδο λεπτομέρειας της εκτίμησης πρέπει να είναι το ενδεδειγμένο για τους κινδύνους αναφορικά με την προστασία της ιδιωτικής ζωής που ενδεχομένως να συνδέονται με την εφαρμογή·

                           β)

                           λαμβάνουν τα κατάλληλα τεχνικά και οργανωτικά μέτρα για τη διασφάλιση της προστασίας των προσωπικών δεδομένων και της ιδιωτικής ζωής·

                           γ)

                           αναθέτουν σε ένα άτομο ή μια ομάδα ατόμων την ευθύνη αναθεώρησης των εκτιμήσεων και της συνεχούς καταλληλότητας των τεχνικών και οργανωτικών μέτρων ούτως ώστε να διασφαλισθεί η προστασία των προσωπικών δεδομένων και της ιδιωτικής ζωής·

                           δ)

                           θέτουν στη διάθεση της αρμόδιας αρχής την έκθεση αξιολόγησης τουλάχιστον έξι εβδομάδες πριν την εγκατάσταση της εφαρμογής·

                           ε)

                           από τη στιγμή που θα είναι διαθέσιμο το πλαίσιο εκτιμήσεων των επιπτώσεων στην προστασία της ιδιωτικής ζωής και των δεδομένων όπως αναφέρεται στο σημείο 4, εφαρμόζουν τις ανωτέρω διατάξεις σύμφωνα με αυτό.

      Ασφάλεια πληροφοριών

               6.

               Τα κράτη μέλη υποστηρίζουν την Επιτροπή στις εργασίες προσδιορισμού των εφαρμογών εκείνων που ενδεχομένως να αποτελούν απειλή για την ασφάλεια των πληροφοριών με επιπτώσεις στο δημόσιο συμφέρον. Όσον αφορά τις εν λόγω εφαρμογές, τα κράτη μέλη διασφαλίζουν ότι οι φορείς εκμετάλλευσης, σε συνεργασία με τις εθνικές αρμόδιες αρχές και τις οργανώσεις της κοινωνίας των πολιτών, αναπτύσσουν νέα ή εφαρμόζουν υφιστάμενα συστήματα, όπως πιστοποίηση ή αυτο-αξιολόγηση του φορέα εκμετάλλευσης, προκειμένου να αποδείξουν την ύπαρξη του δέοντος επιπέδου ασφάλειας των πληροφοριών και προστασίας της ιδιωτικής ζωής ανάλογα με τους εκτιμώμενους κινδύνους.

      Πληροφόρηση και διαφάνεια σχετικά με τη χρήση της RFID

               7.

               Με την επιφύλαξη των υποχρεώσεων των υπεύθυνων επεξεργασίας δεδομένων, σύμφωνα με τις οδηγίες 95/46/ΕΚ και 2002/58/ΕΚ, τα κράτη μέλη διασφαλίζουν ότι οι φορείς εκμετάλλευσης αναπτύσσουν και δημοσιεύουν μια συνοπτική, ακριβή και εύκολα κατανοητή πολιτικής ενημέρωσης για κάθε μια από τις εφαρμογές τους. Η πολιτική πρέπει να περιλαμβάνει τουλάχιστον τα ακόλουθα:

                           α)

                           την ταυτότητα και τη διεύθυνση των φορέων εκμετάλλευσης·

                           β)

                           το σκοπό της εφαρμογής·

                           γ)

                           τα δεδομένα που θα επεξεργαστεί η εφαρμογή, ιδίως εάν πρόκειται για δεδομένα προσωπικού χαρακτήρα, και αν θα παρακολουθείται η θέση των ετικετών·

                           δ)

                           μια σύνοψη της εκτίμησης των επιπτώσεων στην προστασία της ιδιωτικής ζωής και των δεδομένων·

                           ε)

                           τους πιθανούς κινδύνους στην προστασία της ιδιωτικής ζωής, εάν υπάρχουν, οι οποίοι σχετίζονται με τη χρήση ετικετών στην εφαρμογή και τα μέτρα που πρέπει να ληφθούν από τα φυσικά πρόσωπα, για τη μείωση των εν λόγω κινδύνων.

               8.

               Τα κράτη μέλη διασφαλίζουν ότι οι φορείς εκμετάλλευσης λαμβάνουν μέτρα για την ενημέρωση των φυσικών προσώπων σχετικά με την παρουσία συσκευών αναγνώρισης βάσει μιας κοινής ευρωπαϊκής σήμανσης, που αναπτύσσεται από Ευρωπαϊκούς Οργανισμούς Τυποποίησης, με την υποστήριξη των ενδιαφερόμενων φορέων. Η σήμανση περιλαμβάνει την ταυτότητα του φορέα εκμετάλλευσης και ένα σημείο επικοινωνίας ούτως ώστε τα φυσικά πρόσωπα να λαμβάνουν πληροφορίες σχετικά με την πολιτική ενημέρωσης της εφαρμογής.

      Εφαρμογές RFID που χρησιμοποιούνται στον τομέα του λιανικού εμπορίου

               9.

               Βάσει μιας κοινής ευρωπαϊκής σήμανσης, που αναπτύσσεται από Ευρωπαϊκούς Οργανισμούς Τυποποίησης, με την υποστήριξη των ενδιαφερόμενων φορέων, οι φορείς εκμετάλλευσης ενημερώνουν τα φυσικά πρόσωπα σχετικά με την παρουσία ετικετών που είναι τοποθετημένες ή ενσωματωμένες σε προϊόντα.

               10.

               Κατά την εκπόνηση της έκθεσης εκτίμησης των επιπτώσεων στην προστασία της ιδιωτικής ζωής και των δεδομένων, όπως αναφέρεται στα σημεία 4 και 5, ο φορέας εκμετάλλευσης μιας εφαρμογής καθορίζει συγκεκριμένα κατά πόσο οι ετικέτες που είναι τοποθετημένες ή ενσωματωμένες σε προϊόντα τα οποία έχουν πωληθεί σε καταναλωτές μέσω πωλητών λιανικής οι οποίοι δεν είναι φορείς εκμετάλλευσης της εν λόγω εφαρμογής αποτελούν πιθανή απειλή για την προστασία της ιδιωτικής ζωής ή των δεδομένων προσωπικού χαρακτήρα.

               11.

               Οι έμποροι λιανικής πώλησης απενεργοποιούν ή αφαιρούν, στο σημείο πώλησης, τις ετικέτες οι οποίες χρησιμοποιούνται στις εφαρμογές τους, εκτός εάν οι καταναλωτές, κατόπιν ενημέρωσής τους σχετικά με την πολιτική που αναφέρεται στο σημείο 7, συναινέσουν να διατηρηθούν ενεργές οι ετικέτες. Ως απενεργοποίηση των ετικετών νοείται οποιαδήποτε διαδικασία διακοπής της αλληλεπίδρασης μιας ετικέτας με το περιβάλλον της χωρίς να απαιτείται η ενεργή συμμετοχή του καταναλωτή. Η απενεργοποίηση ή η αφαίρεση των ετικετών από τον έμπορο λιανικής πώλησης πρέπει να γίνεται αμέσως και χωρίς χρέωση του καταναλωτή. Οι καταναλωτές πρέπει να είναι σε θέση να επιβεβαιώνουν ότι η απενεργοποίηση ή αφαίρεση συνέβη πραγματικά.

               12.

               Το σημείο 11 δεν ισχύει εάν από την έκθεση εκτίμησης των επιπτώσεων στην προστασία της ιδιωτικής ζωής ή των δεδομένων εξάγεται το συμπέρασμα ότι οι ετικέτες οι οποίες χρησιμοποιούνται σε μια εφαρμογή λιανικής πώλησης και παραμένουν ενεργοποιημένες μετά την απομάκρυνση από το σημείο πώλησής τους δεν αποτελούν πιθανή απειλή για την προστασία της ιδιωτικής ζωής ή των δεδομένων. Εν τούτοις, οι έμποροι λιανικής πώλησης φροντίζουν να παρέχουν δωρεάν έναν εύκολο τρόπο άμεσης ή μεταγενέστερης απενεργοποίησης ή αφαίρεσης των εν λόγω ετικετών.

               13.

               Η απενεργοποίηση ή η αφαίρεση ετικετών δεν συνεπάγεται μείωση ή παύση των νομικών υποχρεώσεων των πωλητών λιανικής διάθεσης ή των κατασκευαστών απέναντι στους καταναλωτές.

               14.

               Τα σημεία 11 και 12 ισχύουν μόνο για πωλητές λιανικής διάθεσης οι οποίοι είναι φορείς εκμετάλλευσης.

      Δράσεις ευαισθητοποίησης

               15.

               Τα κράτη μέλη, σε συνεργασία με τον κλάδο, την Επιτροπή και άλλους ενδιαφερόμενους φορείς, λαμβάνουν κατάλληλα μέτρα για την ενημέρωση και την ευαισθητοποίηση των δημόσιων αρχών και των εταιρειών, ιδίως των ΜΜΕ, σχετικά με τα πιθανά οφέλη και τους πιθανούς κινδύνους που συνδέονται με τη χρήση της τεχνολογίας RFID. Ιδιαίτερη προσοχή πρέπει να δοθεί σε ζητήματα ασφάλειας των πληροφοριών και προστασίας της ιδιωτικής ζωής.

               16.

               Τα κράτη μέλη, σε συνεργασία με τον κλάδο, οργανισμούς της κοινωνίας των πολιτών, την Επιτροπή και άλλους σχετικούς ενδιαφερόμενους φορείς, προσδιορίζουν και παρέχουν παραδείγματα ορθής πρακτικής σχετικά με τη χρήση εφαρμογών RFID, ούτως ώστε να ενημερωθεί και να ευαισθητοποιηθεί το ευρύ κοινό. Τα κράτη μέλη λαμβάνουν επίσης κατάλληλα μέτρα, όπως πιλοτικά προγράμματα μεγάλης κλίμακας, για την αύξηση της ευαισθητοποίησης του κοινού όσον αφορά την τεχνολογία RFID, τα οφέλη, τους κινδύνους και τις επιπτώσεις της χρήσης της, ως προϋπόθεση για την ευρεία υιοθέτηση αυτής της τεχνολογίας.

      Έρευνα και ανάπτυξη

               17.

               Τα κράτη μέλη συνεργάζονται με τον κλάδο, τους σχετικούς ενδιαφερόμενους φορείς της κοινωνίας των πολιτών και την Επιτροπή, με σκοπό την τόνωση και τη στήριξη της εισαγωγής της αρχής της «ασφάλειας και προστασίας της ιδιωτικής ζωής εκ κατασκευής» σε πρώιμο στάδιο της ανάπτυξης εφαρμογών RFID.

      Ακόλουθες ενέργειες

               18.

               Τα κράτη μέλη λαμβάνουν όλα τα απαραίτητα μέτρα για τη γνωστοποίηση της παρούσας σύστασης σε όλους τους ενδιαφερόμενους φορείς οι οποίοι συμμετέχουν στο σχεδιασμό και την εκμετάλλευση εφαρμογών RFID εντός της Κοινότητας.

               19.

               Τα κράτη μέλη ενημερώνουν την Επιτροπή το αργότερο 24 μήνες μετά τη δημοσίευση της παρούσας σύστασης στην Επίσημη Εφημερίδα της Ευρωπαϊκής Ένωσης σχετικά με οποιοδήποτε μέτρο έλαβαν στο πλαίσιο της παρούσας σύστασης.

               20.

               Μέσα σε διάστημα τριών ετών από τη δημοσίευση της παρούσας σύστασης στην Επίσημη Εφημερίδα της Ευρωπαϊκής Ένωσης, η Επιτροπή θα καταρτίσει έκθεση σχετικά με την εφαρμογή της παρούσας σύστασης, την αποτελεσματικότητά της και τις επιπτώσεις της στους φορείς εκμετάλλευσης και τους καταναλωτές, ιδίως όσον αφορά τα μέτρα που συστήνονται στα σημεία 9 έως 14.

      Αποδέκτες

               21.

               Η παρούσα σύσταση απευθύνεται στα κράτη μέλη.

      Βρυξέλλες, 12 Μαΐου 2009.

            Για την Επιτροπή

         Viviane REDING

            Μέλος της Επιτροπής

      (1)  COM(2007) 607 τελικό.

      (2)  COM(2007) 96 τελικό.

      (3)  ΕΕ L 281 της 23.11.1995, σ. 31.

      (4)  ΕΕ L 201 της 31.7.2002, σ. 37.

      (5)  ΕΕ L 91 της 7.4.1999, σ. 10.

      (6)  ΕΕ C 101 της 23.4.2008, σ. 1.

      (7)  COM(2007) 228 τελικό.

      (8)  COM(2006) 251 τελικό.

      (9)  ΕΕ C 68 της 24.3.2007, σ. 1.

      (10)  Άρθρο 2 παράγραφος 1 του κανονισμού (ΕΚ) αριθ. 460/2004 του Ευρωπαϊκού Κοινοβουλίου και του Συμβουλίου (ΕΕ L 77 της 13.3.2004, σ. 1).

      (11)  ΕΕ L 310 της 9.11.2006, σ. 15.

      (12)  ΕΕ L 412 της 30.12.2006, σ. 1.